БОШЛАНҒИЧДА БИР КУН, ҲАР ОЙНИНГ ИККИНЧИ СЕШАНБАСИ-БОШЛАНҒИЧ ТАШКИЛОТ КУНИ – Сирдарё вилояти касаба уюшмалари ташкилотлари бирлашмаси Кенгаши\nБОШЛАНҒИЧДА БИР КУН, ҲАР ОЙНИНГ ИККИНЧИ СЕШАНБАСИ-БОШЛАНҒИЧ ТАШКИЛОТ КУНИ\n10/01/2019 16/01/2019 sirdaryo\nЎзбекистон касаба уюшмалари федерацияси Кенгаши корхона, ташкилот ва муассасаларда касаба уюшма ташкилоти фаолиятини тўғри ташкил этиш мақсадида бошланғич ташкилотларга амалий кўмак бериш тўғрисида қарор қабул қилган эди. Шу асосда Сирдарё вилоят касаба уюшмалари ташкилотлари бирлашмаси бошланғичларга амалий ёрдам кўрсатиш дастурини ишлаб чиққан. Унга кўра ҳар ойнинг иккинчи сешанбасида бирлашма ходимлари белгиланган ҳудуд ташкилотлари фаолияти билан танишадилар, меъёрий ҳужжатлари кўриб чиқилиб, уларни тўғри юритиш бўйича амалий ёрдам бериб келмоқда.\nЯнвар ойи Сирдарё тумани ташкилотлари фаолияти билан танишилди.\nСирдарё туман тиббиёт бирлашмаси касабақўми Ҳусниддин Исмоилов 2 минг 589 нафар аъзоларни бирлаштирган катта жамоа билан ишлаб келмоқда.\nУшбу муассаса ишловчиларининг 2 минг 81 нафарини аёллар ташкил этади. Ўтган 2018 йил давомида 80 нафар ходимлар ишга олиниб, аъзолар сафига қабул қилинган. Жами 14 та цехларда иш олиб борилади.\nМеҳнат муносабатларини тартибга солувчи жамоа шартномаси 2016 – 2018 йилларга мўлжалланган бўлиб, бандларида акс этган асосий талаблар амалда бажариб келинмоқда. Йил давомида 138 нафар касаба уюшма аъзоларига моддий ёрдам кўрсатилган. Жами 39 нафар ходимларга саломатлигини тиклаш учун сиҳатгоҳларга йўлланмалар берилган. Улар орасида Бахт акушерлик комплекси лаборатория ҳамшираси Нигора Турсунова бўлиб, яшаб турган уйи бахтсиз ҳодиса туфайли қулаб тушганлиги муносабати билан моддий ёрдам кўрсатилган.\nНафақа ёшида ходим Фотима Селямиева учун “Бўстон” санаториясига бепул йўлланма берилди.\n2018 йил ходимларнинг 25 нафар фарзандлари учун оромгоҳ йўлланмалари ҳисобига соғломлаштирилди. Шунингдек, 35 нафар ходимларнинг уй – жой учун кридет олишларида кўмаклашилган.\nИш жойлари аттестациядан ўтказилиб, ноқулай иш ўринлари аниқланган. Бир муддат тўхтатиб қўйилган сут, қатиқ маҳсулотлари берилиши ўтган йил давомида тикланиб, ҳозирда маҳсулотлар берилиши таъминланган.\nТунда, байрам кунлари ишловчилар учун тўланадиган қўшимча маблағ берилиши назорати қўлга қўйилган.\nЖамоа шартномасига кўра 40 нафар эҳтиёжманд оила фарзандлари учун ўқув қуроллари ҳарид қилинди. Йил давомида 200 нафар ходимларнинг спорт тадбирларида иштироки таъминланиб. 50 нафар аъзоларнинг Самарқанд шаҳрига саёхатлари ташкил этилди. Шунингдек, Миллий академик театрига 50 нафар, вилоят театри томошасига 200 нафар ходимлар учун маданий хордиқ ташкил этилган.\nБошланғич ташкилот раиси Ҳусниддин Исмоилов “Энг фаол ёш мутахассис” 2018 йилги кўрик – танловида иштирок этиб, II даражали диплом билан тақдирланган.\n– Ҳар ойда аъзоларимиздан 15 – 20 нафари келиб, касаба уюшмасидан маслаҳат, ёрдам олгани келишади. Барча мурожаатларни қайд қилиб борамиз,- дейди бошланғич ташкилот раиси Ҳусниддин Исмоилов.\nУшбу мурожаатларнинг ижобий ечим топаётгани бошланғич ташкилотнинг маъмурият билан келишиб ишлаши, ўз обрўйига эгалигидан далолат беради.\nМисол учун, яқинда статистика бўлими ходими Светлана Долина иш берувчининг ташаббуси билан ишдан бўшатилди. Касаба уюшма розилиги олинмаганлиги учун ноқонуний ҳисобланиб, ходим ишига қайтарилди.\nМуаммоли мурожаатлардан яна бири шифокор ходимларнинг бир неча йиллик хизмат сафар харажатлари қисман тўланмай қолган. Касабақўм ушбу вазиятни назоратига олган ва раҳбариятга ёзма мурожаат киритган.\nШу куни бирлашма раиси ўринбосари Қаршибой Эшназаров, тармоқнинг вилоятдаги масъул ташкилотчиси Раъно Абдалимовалар бошланғич ташкилотда 2018 йил жамоа шартномаси бандларининг бажарилишини меҳнат жамоаси конфренциясида муҳокамасини ўтказиш ва янги жамоа шартномаси қабул қилиш масалалари бўйича амалий ёрдам кўрсатдилар.\n– Касаба уюшма фаолиятида ҳужжатлар юритиш, шамоа шартномаси билан ишлаш муҳим ҳисобланади. Бугунги кўрсатилган амалий ёрдам ишни тўғри ташкил этишда асқотадиган бўлди, – дейди касабақўм раиси Х.Исмоилов.\nЯНГИ БОШЛАНҒИЧГА АМАЛИЙ ЁРДАМ\nСирдарё туман ирригация бўлими яқинда алоҳида ташкилот сифатида иш бошлади. 45 нафар ходимларига эга ташкилот касаба уюшма аъзолигига бирлашиш истагини билдирди. Бошланғич ташкилот раислигига сайланган Шаҳриддин Хамидовга меъёрий ҳужжатлар, касаба уюшма Устави қоидалари, ишни ташкил этиш борасида тушунча ва амалий ёрдам кўрсатилди.\nМЕҲНАТНИ МУҲОФАЗА ЭТИШ БИЛИМЛАРИ ОШИРИЛДИ\nСирдарё тумани 12- сонли мусиқа мактабида 76 нафар ходимлар меҳнат билан банд. Айни пайтда якунланган йил давомида амалга оширилган ишлар бўйича жамоа муҳокамасига тайёргарлик ишлари кўрилмоқда.\nКасаба уюшмаси фаолиятини ташкил этиш учун барча шароитлар яратилган. Жумладан, бошланғич ташкилот хонаси мавжуд, зарурий жиҳозлар билан таъминланган. Устав талаблари асосида меёрий ҳужжатлар акс этган деворий бурчак ташкил этилган.\nТармоқнинг Республика Кенгаши мутахассиси Даврон Самарбеков ҳамда вилоят масъул ташкилотчиси Алижон Мамарасуловлар меҳнат мухофазасига оид ҳужжатлар ва техника хавфсизлиги журнали юритиш бўйича ёрдам кўрсатдилар. Бошланғич касаба уюшмаси раиси Нигора Рахмонқулова меҳнат муҳофазасига оид янгиликлардан хабардор қилинди.\n← ТАДБИРКОРЛАР -ЭЛ ХИЗМАТИДА\n“ВАТАН – МУҚАДДАС, УНИ ҲИМОЯ ҚИЛИШ ШАРАФЛИ БУРЧДИР!” ШИОРИ ОСТИДА “КАСАБА УЮШМАЛАРИ – ҲАРБИЙЛАРГА” АКЦИЯСИ ТАДБИРЛАРИ БОШЛАНДИ →\n05/04/2017 sirdaryo СИРДАРЁДА КООПЕРАЦИЯ АЛОҚАЛАРИ МУСТАҲКАМЛАНМОҚДАda fikr bildirishni o'chirish\nМУСТАҚИЛЛИГИМИЗГА 25 ЙИЛ : КИМ ЭДИГУ КИМ БЎЛДИК?\n03/06/2016 sirdaryo МУСТАҚИЛЛИГИМИЗГА 25 ЙИЛ : КИМ ЭДИГУ КИМ БЎЛДИК?da fikr bildirishni o'chirish


Болгарияда маҳаллий сайловларда ҳукмрон партия энг кўп овоз тўплади\n22 октябр 2020, Тошкент вақти: 17:32\nСофия мэри Йорданка Фандикова.\nБолгарияда ўтказилган маҳаллий сайловларда овоз бериш участкаларидан чиқаётганлар орасида ўтказилган сўровлар ҳукмрон ГEРБ партияси мамлакат бўйлаб етакчилик қилаётганини кўрсатди.\n27 октябрь куни Болгария бўйлаб шаҳар сайловлари ўтказилди.\nПойтахт Софияда ГEРБ партияси аъзоси, амалдаги мэр Йорданка Фандикова бир неча мустақил партия қўллаган мустақил номзод Мая Манолова билан иккинчи босқичда беллашиши айтилмоқда.\nБиринчи босқичда Фандикова тахминан 35 фоиз, Манолова эса 25-26 фоиз олгани тахмин қилинмоқда.\nАввалги сайловга солиштирганда бу сафар амалдаги мэр Фандикова деярли 100 мингтага озроқ овоз олди.\nБолгариянинг Софиядан бошқа шаҳарларида Социалистлар ҳамда ғарб билан интеграция тарафдори бўлган партия етакчиликни қўлга кирита олмади.


Оқил эр… (ажойиб ҳикоя) — Фойдали мақолалар — Maslahatim.uz\nОқил эр… (ажойиб ҳикоя)\n05/09/2016 Маъмурият 0 Комментариев Бахтли оила, муҳаббат, Эр\nЭрта тонг билан эр барвақт уйғониб, хар доимгидек аёли билан нонушта қилди. Кийимларини кийиб, ишга отланаётган эр ёзув хонасига калитларини олиш учун кирса, ёзув столи ва компьютер жихозини чанг билан қопланиб кетганини кўриб, секингина хонадан чиқиб кетибди. Ва аёлига: Азизам, ёзув столимдан калитларимни келтириб беринг, дебди. Аёли калитларни олгани хонага кириб қараса, стол устидаги ғуборга чиройлик қилиб бармоқ билан «Азизам сизни севаман» деб ёзилган ёзувни кўриб қолибди. Калитларни олиб ўгирилиб чиқиб кетаётса, компьютер жихозининг ўртасига «Умримнинг йўлдоши, сизни севаман» деган ёзувни кўриб қолибди. Аёли хонадан чиқиб, калитларни эрига тутқазар экан худди «рисолангизга тушундим , бундан кейин эътиборли бўламан», деган маънода эрига қараб, ширингина жилмайиб қýйибди.\nХа, мана шуни «оқил эр» деб айтса бўлади. Агарда аёли хато иш қилиб қўйса, қўпол гапирмасдан балки гўзал муомала билан қабул қилиб, вазиятни яхшиликка ва хурсандчиликка ўзгартиради. Мана шуни хақиқий мухаббат ва бахтли оила деса бўлади…\n© Умму Мустафо\nАёлингизни бахтиёр этадиган бир неча усуллар…\nАёлнинг тунда қиладиган асосий хатоси нима?\n»Унинг аёли ишламайди»….\nБавосилни (геморройни) даволаш учун халқ табобати\nНАФРАТДАН ЭҲТИЁТ БЎЛИНГ\nИфтор пайти учун бешта тиббий тавсия!\nҒИШТДАН ОЛИНГАН ИБРАТ\nНью-Йорклик бир таксичи ўз саҳифасига қуйидаги воқеани ёзади:\nМобил алоқа харажатлари ва унинг тежаш усуллари\n← Сирка(уксус)ни хўжаликда қўллаш учун 11 маслаҳат\nБиргина савол сиз учун ҳаётда нима муҳим эканини ҳал этади… →


Оғзаки топшириқ қонундан устунми? – ТАФСИЛОТ\nТафсилот 126 марта кўрилган\nОғзаки топшириқ қонундан устунми?\nМамлакатимизда қонун устуворлиги таъминланган. Давлат, унинг органлари, мансабдор шахслар, жамоат бирлашмалари, фуқаролар Конституция ва қонунларга мувофиқ иш кўришлари мустаҳкамлаб қўйилган.\nАфсуски, айрим вазирлик ва идоралар томонидан қабул қилинган ҳужжатлар гоҳида Асосий Қонунимиз талабларига зид келади. Қайсидир амалдорнинг оғзаки топшириғи ёки кўрсатмаси қонунлардан кучлироқ бўлган вазиятлар ҳам мавжуд. Яқинда мен билан ҳам худди шундай воқеа содир бўлди. Ички ишлар вазирлигининг Миграция ва фуқароликни расмийлаштириш бош бошқармаси Тошкент вилояти бўлими бошлиғининг оғзаки топшириғига мувофиқ менинг қонуний ҳақ-ҳуқуқим бузилди.\nГап шундаки, 2017 йилнинг 6 октябрь куни қонунда белгиланган тартибда Чирчиқ шаҳридан доимий рўйхатдан ўчиб, Қибрай туманига доимий рўйхатга қўйишларини сўраб туман ИИБ Миграция ва фуқароликни расмийлаштириш бўлинмасига мурожаат қилдим. «Стол услуг»дагилар айни пайтда доимий пропискага қўйиш номаълум муддатга ёпилганини айтишгач, бўлинма бошлиғининг қабулига кирдим. У айни пайтда Қибрай туманига доимий пропискага қўйиш тўхтатилгани, туман ҳудудининг бир қисми Тошкент шаҳрига қўшилаётгани муносабати билан юқоридан шундай топшириқ борлигини айтди ва зудлик билан Чирчиқ шаҳрига қайтиб, аввалги манзилим бўйича қайта рўйхатдан ўтишим кераклигини, акс ҳолда жарима тўлашимга тўғри келишини билдирди.\nШу ўринда бир маълумот. Фуқаро доимий яшаш жойини ўзгартирганда уч кун ичида кўчиб борган манзили бўйича доимий рўйхатдан ўтиши зарур, акс ҳолда бу ҳолат жарима қўлланишига сабаб бўлади. Маъмурий жавобгарлик тўғрисидаги кодекснинг 223-моддасига кўра, паспорти бўлиши шарт бўлган фуқаронинг вақтинча ёки доимий пропискасиз ёхуд турган жойи бўйича ҳисобда турмасдан яшаши энг кам иш ҳақининг иккидан бир қисмидан уч бараваригача миқдорда жарима солишга сабаб бўлади.\nҚизиқ ҳолат. Мен фуқаро сифатида қонун ҳужжатларида белгиланган тартибда зиммамдаги мажбуриятни адо этган бўлсаму кимнингдир оғзаки кўрсатмаси туфайли ўзимнинг номимдаги уйга доимий рўйхатда туролмасам?! Яна денг, жаримага тортилишим хавфи бўлса!\nБу вазиятда Қибрай тумани паспорт бўлинмаси бошлиғининг мени айбдор қилишга уриниши ҳаммасидан ошиб тушди. Нима эмиш, Чирчиқ шаҳридан доимий рўйхатдан чиқишдан олдин унга учрашиб, туманга доимий пропискага қўйиш очиқ ёки ёпиқлигини сўраб кетишим керак эмиш. Таажжуб! Бу қоида қайси норматив-ҳуқуқий ҳужжатда ёзилган экан? Мен билган ҳужжат — «Тошкент шаҳри ва Тошкент вилоятида доимий прописка қилиниши лозим бўлган шахслар — Ўзбекистон Республикаси фуқаролари тоифаларининг рўйхати тўғрисида»ги Қонун билан тасдиқланган иловага кўра, Тошкент вилоятида доимий пропискага эга бўлган фуқаролар — улар Тошкент вилоятида бошқа манзил бўйича доимий прописка қилиниш масаласи юзасидан мурожаат этган тақдирда талаби қондирилиши шартлиги белгилаб қўйилган. Аммо Тошкент вилоятининг бир туман (шаҳар)идан бошқа ҳудудига кўчаётганда бораётган туман (шаҳар)даги Паспорт бўлинмасига учраб, доимий прописка очиқ ёки ёпиқлигини сўраб, кейин амалий ҳаракатга ўтиш зарурлиги қайд этилган бирорта меъёрга кўзим тушмаган.\nҚолаверса, Ўзбекистон Республикаси Президентининг 2011 йил 5 январдаги фармони билан тасдиқланган «Ўзбекистон Республикасида паспорт тизими тўғрисида»ги низомга мувофиқ фуқаролар доимий ёки вақтинча яшаш жойида рўйхатдан ўтишлари шарт. Рўйхатдан ўтиш қонунда фақат суд қарорига кўра бекор қилиниши мумкин.\nПаспорт бўлинмаси бошлиғига худди шу саволни бердим ва қандай асосга кўра доимий рўйхатга олиш тўхтатилганини сўрадим. У асос сифатида 2017 йилнинг 5 октябрь куни (яъни мен уларга мурожаат қилишимдан бир кун олдин) ИИВ Миграция ва фуқароликни расмийлаштириш бош бошқармаси Тошкент вилояти бўлими бошлиғидан оғзаки топшириқ олганини маълум қилди. Энди ўзингиз хулоса чиқараверинг: қонун устунми ёки оғзаки топшириқ?!\nПрезидентимизнинг 2017 йил 11 июлдаги «Ички ишлар органларининг миграция жараёнлари ва фуқароликни расмийлаштириш соҳасидаги фаолиятини тубдан такомиллаштириш чора-тадбирлари тўғрисида»ги қарорига мувофиқ, паспорт тизими қоидаларига риоя этилишини таъминлаш, паспорт тизими қоидаларини бузиш, ноқонуний миграция фактларига имкон берувчи сабаблар ва шарт-шароитларни комплекс ўрганиш асосида уларнинг олдини олиш тизимини такомиллаштириш кабилар Ички ишлар вазирлиги ва унинг ҳудудий бўлинмаларининг энг муҳим вазифаси этиб белгиланган. Яъни ИИВ Миграция ва фуқароликни расмийлаштириш бош бошқармаси фуқароларни паспорт тизими қоидаларини ўзига боғлиқ бўлмаган сабабларга кўра бузиши, бунинг оқибатида моддий зарар кўриши (жарима тўлаши)га имкон яратиши эмас, аксинча, ана шундай ҳолатларнинг олдини олиш, тизимда қонун устуворлигини таъминлашдан иборат.\nМазкур ҳолатга ойдинлик киритиш учун ИИВ Миграция ва фуқароликни расмийлаштириш бош бошқармасининг навбатчилик қисмига қўнғироқ қилдим. Бахтимга ўша куни бош бошқарманинг Паспорт бўлимида ишловчи Акмал Тўраев навбатчилик қилаётган экан. Вазиятни тушунтириб, масъулларнинг ҳаракати қонуний ёки ноқонуний экани ҳақида изоҳ сўрадим. У Паспорт бўлинмаси бошлиғига учрашишни тавсия қилди. Унга учраганимни, бироқ муаммо ҳал бўлмаганини айтганимдан сўнг бошлиқнинг олдига бориб, телефонда у билан улаб беришимни сўради. Айтганидай қилдим. Икки ҳамкасб обдон суҳбатлашди. Бу орада бошқармага бир неча марта қўнғироқ қилишимга, паспорт бўлинмаси бошлиғининг хонасига бир неча марта кириб чиқишимга тўғри келди.\nЕчим қандай бўлди, дейсизми?!\nДоимий пропискасиз юриш оқибатида жаримага тортилишимнинг олдини олиш мақсадида мени ўз уйимга вақтинчалик пропискага қўйишни таклиф этишди.\nНатижада 7 октябрь куни елиб-югуриб керакли ҳужжатларни тайёрладим ва вақтинчалик пропискага қўйишлари учун топширдим. Бу ҳужжат 14 октябрь куни қўлимга тегаркан.\nАслида фуқаронинг доимий пропискаси бўлмаса, уни бирор манзил бўйича вақтинчалик рўйхатга қўйиб бўлмас экан. Менда ҳозир худди шундай ҳолат. Аввалги яшаш жойимдан доимий пропискадан чиқарилганман, қонунан менга тегишли бўлган уйга доимий рўйхатга қўйилмаганман. Таъбир жоиз бўлса, ҳозир паспорт тизими қоидалари бўйича аросатдаги, яъни йўқ одамман.\nОғзаки топшириқ бекор бўлгач, вақтинчалик пропискам доимийга айлантириладими? Бу саволга Қибрай тумани паспорт бўлинмаси бошлиғи: «Шубҳасиз, агар Сиз сотиб олган уй туман ҳудудида қолса биз, башарти шаҳарга қўшилиб кетадиган бўлсак, Тошкент шаҳри туманларидан бирининг Миграция ва фуқароликни расмийлаштириш бўлинмаси томонидан доимий рўйхатга қўйиласиз», деб жавоб берди. Мен эса барибир доимий рўйхатга қўйишаркан, нега бунча овора қилишганига, вақтинча пропискага қўйиш учун ортиқча сарф-харажат қилдиришганига ҳеч тушунолмадим.\nЮқорида бир фуқаро ўлароқ Конституция ва қонунларимизда белгиланган ҳақ-ҳуқуқларим бузилаётганини борича тасвирладим. Умид қиламанки, Ички ишлар вазирлиги раҳбарияти мени қийнаётган муаммо оқилона ечим топиши ва келгусида бу каби ҳолатлар такрорланмаслиги учун зарур чора-тадбирларни кўради. Зеро, давлат идоралари халқимизни сарсон қилиши эмас, балки Президентимиз Шавкат Мирзиёев таъкидлаганидек, давлат идоралари халқимизга хизмат қилиши керак.\nУшбу мақола «Жамият» газетасининг 41 (573)-сонида чоп этилган


"Оқ-тепа": Жамоамиз қишги таътилдан бир ойдан сўнг қайтади / CHAMPIONAT.asia\n"Оқ-тепа": Жамоамиз қишги таътилдан бир ойдан сўнг қайтади\nЮртимизда яна бир футбол мавсуми якунланди.\nМарт ойининг сўнгги беш кунлигида старт олган Ўзбекистон Биринчилиги баҳслари роппа-роса етти ой давом этди. Ишқибозларимизнинг хабари бор, мусобақада муносиб равишда қатнашишни мақсад қилган жамоамиз чемпионатни сафарда “Янгиер”ни мағлуб этиш билан бошлади. Шундан сўнг яна уч учрашувда мағлубият нелигини билмадик. Шу тариқа бирин-кетин очколарни қўлга киритиб, биринчи босқични 4-поғонада якунладик. Эътиборлиси, биринчи босқичда якунда олий лигага йўлланмани қўлга киритган “Андижон”нинг тўққиз ўйин давом этган мағлубиятсиз сериясига нуқта қўйдик. Азамат Абдураимов мураббийлигидаги андижонликлар мавсумдаги илк мағлубиятини Тошкентда “Оқ-тепа” стадионида жамоамиздан қабул қилиб олганди – 3:0.\nЁзги танаффусда “Оқ-тепа”ни бир қатор етакчи ўйинчилар тарк этди. Табиийки, бу ўз-ўзидан иккинчи босқичдаги натижаларимизга ҳам таъсир ўтказди. Аҳамиятлиси, жамоамиз кузги ўйинларда ҳам яна бир бор футбол оммасини ўзига қаратди. Сабаби, энди чемпионатни биринчи ўринда тугатган “Машъал” Тошкентда иродали равишда мағлуб этилди – 2:1. Айтиш жоизки, “газчилар” “Оқ-тепа”га қарши учрашувга қадар 23 баҳсда мағлубият нелигини билмаганди.\nМавсумни 10-ўринда якунладик. Ўз олдига юксак мақсадларни қўяётган жамоамиз босқичма-босқич кўзланган мақсадларига эришмоқда. Бу йил “Оқ-тепа” замон талабларига жавоб берадиган базага эга бўлди. Базада меҳмон жамоалар истиқомат қилиши учун ҳам барча шароитлар бор.\nЖамоамиз аъзолари айни вақтда қишги таътилга чиқиб кетишган. Бош мураббий Александр Токовнинг режасига кўра, янги мавсумга декабрь ойининг иккинчи ўн кунлигидан тайёргарлик бошланади. 2014 йилнинг январь, февраль, март ойларида босқичма-босқич ўқув-йиғин машғулотлари ўтказилади. Табиийки, мазкур йиғинлар давомида ўртоқлик учрашувлари ҳам ташкил этилади.


Ўзбекистон халқ шоири Анвар Обиджон 70 ёшда!\nХалқимизнинг севимли шоири ва ёзувчиси Анвар Обиджон 70 ёшда!\nШу кунларда ўзининг 70 ёшли таваллуд айёмларини нишонлаётган азиз устозимиз, элимизнинг ардоқли шоири ва севикли ёзувчиси, Ўзбекистон Халқ шоири Анвар Обиджон доимо юзидан нур ёғилиб тургувчи захматкаш, камтарин ижодкор ва барчага ибрат бўлгулик яхши ИНСОН десам, баайни ҳақ гапни айтган бўламан.\nЭсимда, мен шеърларимни қўлтиқлаб, қайси газета редакциясига кирсам экан дея адабиёт кошонасининг остонасида мўлтираб юрган пайтларим Анвар Обиджон мени етаклаб "Шарқ юлдузи" журнали идорасига олиб кирганлар ва таниқли шоир Икром Отамуродга шеърларимни ўз қўли билан топшириб:- Икромжон, бу йигитнинг шеърлари анча мунча манаман деган шоирларнинг шеърларидан кам эмас.Иложи бўлса уларни журналларингда эълон қилинглар -деганди, ва шундан кейин менинг бир туркум шеърларим "Шарқ юлдузи" журналида илк бор эълон қилинган.\nАнвар Обиджон шундай меҳрибон устоз.\nБиз Анвар аканинг "Мешполвоннинг саргузаштлари" китобини ўқиб улғайганмиз.Айниқса унинг болалар учун ёзилган шеърлари ўзининг кулгига бойлиги, ўзига ҳослиги билан ажралиб турарди.\nЁз оқшомлари сувлар сепилган, райхонлар қулф уриб очилган ўзбек ховлиларидаги уй деразасида жойлашган оқ қора тасвирли телевизорлар экранидан: Ғийт -ғийт ғийт ғийт ғийт ғит ғиииийт!Ғит ғит ғит ғит ғийт!деган мусиқа тараларкан, одамлар бир бирларини ва болаларини чақириб: -Келинглар тезроқ, Минатура бошландииии! -дея томошага чорлардилар.\nЭкранда Анвар Обиджон ёзган ҳажвиядаги майхўр, берет кийган "даҳо шохер" ролини ўйнаган машҳур Эргаш Каримов ва унинг сочлари узун, ғирт тентак, Мўтти деган алкаш шогирди ролини ўйнаган бухоролик ёш актер пайдо бўлар, уста шогирд элимизни кулдириб қотирардилар.\nКейинчалик Анвар Обиджон қадимий сартарошхона вайроналаридан ноёб тарихий адабий ёдгорлик - шоир уста Гулматнинг "Безгакшамол" девонини топиб олгани айниқса адабиётимизда улкан шов шувларга сабаб бўлди.\nАнвар Обиджон ҳажвий ғазалларни шу қадар қиёмига етказиб ёзардиларки,адабиётшунос олимлар: -Ростдан ҳам тарихда уста Гулмат деган ғазалхон шохер ўтганмикин? -дея ўйлаб, ташвишга туша бошладилар.\nҚуйида сартарош шоир уста Гулматнинг "Безгакшамол" девонига киритилган учинчи ғазални ҳукмингизга ҳавола қиламиз.Кулиб қотинглар.\nҒазал, рақам 3\nБешяғоч бозорида юрғон эдим тинглаб ғовур,\nБир мусофир сўрдиким, қайда дея Шайхонтовур.\nМан дедим: шундин юриб, шунғо бориб, шундоғ бурил,\nУчрағай бир тўп бақа булбул бўлиб турғон зовур.\nКўфригин таслим этиб ўтғоч зовурдин нарига,\nТўғри юр ҳуштакфуруш аттори бор жойга довур.\nСўнг бурил чапроқ яна сертошу туфроғ кўчадин,\nТўхтама келгунча дуч лағмон чўзиб турғон повур.\nСан онинг лағмонидин уч-тўрт қулоч ютқон бўл-у,\nАста йўл сўрсанг кейин сўйлайди ростин, ҳайтовур...\nКетди ул қуллуқ ила, боқсамки – чўнтак қуп-қуруқ,\nВайсатиб Гулматни, ваҳ, картмонни урди киссавур.\n1981 йилда тикланди.\nУстоз, 70 ёшли юбилейингиз муборак бўлсин!\nИлоҳо, юз ёшли таваллуд айёмингизни ҳам халқимиз билан биргалашиб нишонлайлик!\nҲурмат билан, Холдор Вулқон.\nУста Гулматнинг мирзоси.\nБаъзан адабиётга илимилиққина бўлиб кириб келганлар учрарди. Бу хил ёзувчилар умр бўйи биронта ўқувчининг қалбини иситолмай ўтиб кетади. Китобхон юрагига ҳарорат беролмайдиган ижодкор эси борида этагини йиғиштириб, бошқа тирикчилик пайига тушгани маъқул.\nАдабиётга оловдек ёниб кирганлар бор. Ижод оламини ана шулар ёритиб турипти.\nЎзбекистон ҳалқ ёзувчиси.\nБаъзан юрагимга қил сиғмайди, деб нолиб қоламиз. Ана шу қил сиғмайдиган юракларга адабиёт бемалол сиғиб кетади. Айниқса, ҳажв бамисли рентгент нури. У инсон боласининг жамики аъзойи баданини хатосиз топади, ёритади. Наинки – ёритади, ҳатто юрагини кафтига қўйиб кўрсатади.\nУстоз ҳажвчиларимиз Ғафур Ғулом, Абдулла Қаҳҳор, Собир Абдуллалар ана шундай юлдузи иссиқ, сатрлари кулиб турадиган ижодкор эдилар.\nШу устозлар изидан юриб ўз йўлини топиб олганлар сафига яна бир талантли ҳажвчи Анвар Обиджоннинг келиши ҳаммамизни қувонтирди. У ҳажв даргоҳига бир этак кулги кўтариб келди.\nҲаммамиз учун қадрли бўлган “Муштум”имиз олтмиш икки йилдирки одамларга беминнат кулги тарқатиб келади. Анвар Обиджон “Муштум”нинг кенжа ўғли. Боланинг қадам олиши, юрт олдида ўзини тутиши чакки эмас. Тўртта одамнинг ўртасига тушиб қолса ҳаммасини ўғзига қарата оладиган, белбоғидан тортиб силкитсанг қўйнидан жаранглаб кулги тўкиладиган бинойидек ҳажвчи бўлиб қолди.\nҚувноқ юмор, тагдор ҳажв, кинояли қочириқларга бой ушбу баёз ўз номи билан “Безгакшамол”. Ногаҳон бу шамолга йўлиқиб, “безгакка” чалинишдан сақланишнинг бирдан-бир йўли – уни яланғоч ҳолда қабул қилмаслик.\nБу Анварнинг биринчи ҳажвий тўплами. Тўпламдаги жамики ғазалларни Анвар ўтган асрда яшаб, ижод этган Уста Гулмат деган шоирдан ўғирлаб олган. У шунчалик ношуд ўғрики, ҳатто ғазалнинг охирги сатридан Гулматий деган жойини ўчириб, Анварий ёки Обидий деб қўйишга ҳам фаҳми етмаган. Адабиётимизда плагиат, яъни адабий ўғрилик кўпдан йўқ бўлиб кетган эди. Жуда соғиниб қолгапн эканмиз. Анварнинг Уста Гулматдан ўғирлаб олган ғазалларини кўриб жуда суюниб кетдик. Раҳмат, ука!\nАнварнинг бу “жиноятини” сира кечириб бўлмас эди. Аммо бир масала ўртага тушди-ю, уни қаттиқ жазоджан сақлаб қолди.\nАввал бир ҳикоя айтиб берай.\nБир одам ўғрилик орқасидан бойиб кетипти. Боғ-роғлар қилипти. Беш-ўн хизматкор ёллабди. Аммо у шунча бойлик орттиришига қарамай, ўғрилик йилларини қўмсар экан. Баъзи-базида кечаси ўз уйининг деворидан ошиб, “ушла ўғрини!” деб қочаркан.\nАнвар Обиджон ўша ўғри бойга ўхшаб ўзини ўзи талаб юрган экан. Кейинги илмий изланишлар Уста Гулмат Анварнинг ўзи эканини, хотинидан қўрқиб, Уста Гулмат номи билан шеър ёзиб юрганини исбот қилиб берди.\nХуллас, биз умид қилган сўнгги адабий ўғри ҳам тўғри чиқиб қолди.\nУста Гулмат баъзан жуда қув, баъзан ўтакетган даражада ландавур, баъзан содда муғомбир... Ундаги маша шу “хислат”лар ҳажв учун жуда қўл келган. Анвар қаҳрамонига ўзига боп тил топган, шеърий услуб ҳам топган. Ғазалларнинг ҳар бир бандидан, сўзларидан, вазнидан, ҳатто қофияларидан ҳам Уста Гулматнинг суврати кўриниб турганга ўхшайди. Бу ғазални Уста Гулматдан бошқа шоир ёзиши мумкин эмас, деб ўйлайсиз.\nЯна шуни айтиш керакки, Анвар ўзининг галдир қаҳрамонидан жуда усталик билан фойдаланган. У ҳамма гапни юмористик тил билан жиддий тарзда айтаётгандек кўринса-да, аслида маишатпарастлик, думбул фалсафабозлик, гумроҳларча диндорлик, худбинлик, қабиҳона иғвогарлик, лоқайдлик, манманлик, молпарастлик, ичкиликбозлик, гиёвандлик, мунофиқлик каби иллатларни беаёв масхаралайди.\nБундан ташқари, Анвар Обиджон жуда айёр шоир чиқиб қолди. Ғазаллардаги баъзи нуқсонлар, вазн, туроқ сакталикларини ўзидан соқит қилиб, Уста Гулматнинг гарданига юклаб юборади (ғазал рақам 14).\nХулласи калом, “Безгакшамол” яхши китоб. Ўқиган одам яйрайди. Кулиб-кулиб ўқийди. Маза қилиб ўқийди. Ўқувчини яйратадиган китоб ёзиш осон эмас. Бунинг учун Анвар Обиджонга ўхшаган талантли ижодкор бўлиш керак.\nУшбу китобни босмага бериш олдидан Уста Гулматнинг мирзоси Анвар Обиджонни ҳузуримизга чорлаб, иккинчи бунақа “ўғрилик” қилмасликка қасам ичирдик.\nУнинг бу “гуноҳини” сиз ҳам кечириб қўяқолинг, азиз китобхон.\n“Безгакшамол” китобига ёзилган сўзбоши.\nЎз КП МК нашриёти (ҳозирги “Шарқ” нашриёти). Тошкент – 1985.


10:35 05.12.2019 (Янгиланган 10:42 05.12.2019)\nГап Термиз шаҳридаги Афғонистон фуқароларини тайёрлаш бўйича Таълим маркази базасида Афғонистон учун миллий кадрларни тайёрлаш ҳақида бормоқда.\nТОШКЕНТ, 5 дек — Sputnik. Деҳли шаҳрида Ўзбекистон президентининг Афғонистон бўйича махсус вакили Исматулла Иргашев Ҳиндистон бош вазирининг миллий хавфсизлик бўйича маслаҳатчиси ўринбосари Панкаж Саран билан музокаралар ўтказди. Бу ҳақда ТИВ матбуот хизмати хабар қилди.\nМузокараларда Ҳиндистон ташқи ишлар вазирининг ўринбосари Вижай Тҳакур Сингҳ ва ТИВ департаменти директори Дипак Миттал ҳам иштирок этишди.\nҚайд этилишича, Ҳиндистон Ўзбекистон раҳбариятининг Афғонистонни тинч йўл билан ривожлантириш борасидаги сиёсатини қўллаб-қувватлашини билдирган. Суҳбатдошлар сўзларига кўра, Ўзбекистон афғон муаммосини ҳал қилишда муҳим рол ўйнамоқда ва бунда аввало Афғонистон халқи манфаатларини илгари сурмоқда.\nҲиндистон ушбу Марказда Афғонистонда энг кўп талаб этилаётган мутахассисликлар бўйича қисқа муддатли курсларни ташкил этиш масаласини кўриб чиқишга тайёрлигини билдирди.\nЭслатиб ўтамиз, аввалроқ олий маълумот ва ва малакали мутахассис бўлиш истагидаги 147 нафар афғонистонлик ёшлар Ўзбекистонга ташриф буюргани хабар қилинган эди.\nАфғонистон, Ўзбекистон, Ҳиндистон


04 декабр 2020, Тошкент вақти: 01:26\nArmenia - New-born baby boy named Sarkozy in Gyumri, second largest town in the country, 25Jan2012\n2012 йилнинг 13 августида Самарада ўзининг 4 ойлик қизчасини сотаётганида полиция ходимлари томонидан ҳибс этилган 17 ёшли Ўзбекистон фуқароси иши жиноий судда кўриб чиқилади.\nРоссия Тергов қўмитасининг Приволжск бошқармаси бошлиғи муовини Дмитрий Захаровнинг Озодликка маълум қилишича, полиция Самарада бир аёлнинг ўз фарзандини сотишга уринаётгани тўғрисидаги маълумот олиниши билан махсус операция тайёрлаган.\n- Ўзбекистон фуқароси бўлган аёл ўз боласини 35 минг рублга сотаётгани тўғрисида хабар олдик. Бу пулга у сохта Россия паспортини сотиб олмоқчи бўлган экан. Жиноят тўғрисида хабарни олгач, тегишли махфий идоралар ёрдамида махсус операция тайёрланди, унда Ички ишлар органлари ходими харидор сифатида иштирок этди. Қўлга олинганида бу аёл 17 ёшда, яъни вояга етмаган бўлган. Шунга қарамасдан, бу жиноят учун жиноий жавобгарликка тортилиши аниқ. Куни кеча тергов ўз якунига етди ва биз ишни судга оширдик, деди тергов қўмитаси расмийси Дмитрий Захаров.\nЗахаровнинг сўзларига кўра, Самаранинг дарё порти вокзали ёнида олди-берди амалга ошганидан кейин, бу қиз ҳеч нарса бўлмагандек пулни олиб, жўнаб кетаётганида ҳибсга олинган. Бу аёл аввалига ўзини Қирғизистон фуқароси деб таништирган, бироқ кейинроқ у ўзбекистонлик экани аниқланган.\nНима сабабдан 17 яшар ўзбекистонлик аёл бундай жиноятга қўл урди? Бу саволга жавоб берар экан, терговни олиб борган Самара шаҳар транспортидаги Тергов бўлими бошлиғи ўринбосари Игорь Зиряев бу қиз 7-8 йил олдин Россияга келиб қолганини айтади.\n- У онаси билан вақтинчалик виза асосида ишлашга келиб қолган. Визаси ярим йилга берилганига қарамасдан ноқонуний қолиб кетган Россияда. Она-бола турли ноқонуний ишлаб чиқариш корхоналарида тикувчилик билан шуғулланиб келган. Болани сотаётганини она билмаган, чунки у ўзининг ҳаёти билан яшаган, бу қиз эса 15-16 ёшидан бошқа одам билан никоҳдан ўтмасдан яшаб юрган. Яъни улар орасида деярли қариндошчилик муносабатлари бўлмаган: она ўз иши билан, қиз – ўзининг ҳаёти билан яшаган, дейди Игорь Зиряев.\nТерговчидан олинган маълумотларга кўра, ўзбекистонлик аёлга нисбатан Россия Федерацияси жиноят Кодексининг 127.1-моддаси 2-қисми “з” банди (одам савдоси) асосида жиноий иш қўзғатилди. Бу модда асосида Жиноят Кодексида 3 йилдан 10 йилгача қамоқ жазоси тайинланиши мумкин.\nОзодлик манбаси 1994 йилда туғилган бу қизнинг исми Саодат Ғайназарова экани ва у ҳозирда Самара шаҳар тергов изоляторида судни кутиб ўтирганини маълум қилди.\nОзодлик терговчилардан она томонидан 4 ойлигида сотиб юборилган қизчанинг кейинги тақдирини билишга уриниб кўрди.\nСамара шаҳар транспортидаги Тергов бўлими бошлиғи ўринбосари Игорь Зиряев бола эндиликда бошқа оилага бериб юборилиши, чунки она аниқ қамоқ муддатига маҳкум этилишини гапиради.\n- Хабаровск ўлкасидаги айнан шундай жиноий иш бўйича бир аёл 3,5 йил олди. Бу қизимиз вояга етмаганлигини ҳисобга олсак, унга камроқ беришлари мумкин.\nЛекин нима бўлганда ҳам, у озодликка чиқмайди. Бундан ташқари, ўз муддатини ўтириб чиқиб, у Ўзбекистонга депортация қилинади. Болача ҳозир врачлар назорати остида болалар уйида қолмоқда. Унга албатта оила топилади, деган ишончдамиз.\nУйлайманки, онасидан бахтлироқ бўлади бу қизча, деди терговчи Игорь Зиряев.\n“Ачинарлиси, у тергов давомида бирор маротаба ҳам фарзандига нима бўлгани ва у ҳозирда қаерда эканини сўрамади”,- дея афсусланди терговчи.\nОзодлик ўз фарзандларини сотишга уринган ўзбекистонликлар ҳақида олдин ҳам хабар берган.\nЎтган йилнинг май ойида Москванинг Чертаново туманида янги туғилган чақалоқни 150 минг рублга сотаётган қирғизистонлик аёл ва ўзбекистонлик эркак ҳибсга олинган; 2011 йилнинг 22 мартида соат 11 ларда Красногорск шаҳрида жойлашган “Ашан” гипермаркетидаги озиқ-овқат аравачасида 7 ойлик Амиржон Тўхтаев ташлаб кетилгани, Ленинград вилояти Рошчино қўрғонида ўзбек миллатига мансуб эркак ахлат контейнерига бир ойлик чақалоқни ташлаб кетган.


Александр Солженицин. Нобель маърузаси | www.ziyouz.uz\nБош саҳифа Жаҳон насри онлайн антологиясиАлександр Солженицин (1918-2008; Россия)Александр Солженицин. Нобель маърузаси\nАлександр Солженицин Нобель мукофотини топшириш маросимида. 1970 йил\nБу минбарга ҳамма ёзувчилар чиқиши насиб қилавермайдиган, насиб қилганда ҳам фақат бир марта имкон бериладиган минбарга мен уч-тўртта тиркаб қуйилган зинапоядан чиқиб келганим йўқ. Юзлаб, балки минглаб чалаярим, ўткир қиррали, муз босган зинапояларни босиб, зулмат қаъридан ўлмай чиқиб келдим. Эҳтимол, бошқалар мендан ортиқ иқтидорли ва кучлироқ бўлганлар — ҳалок бўлишди. Улардан айримларинигина минглаб оролларга сочилиб кетган ГУЛАГ архипелагида учратдим. Таъқибларнинг тегирмон тошлари ва ишончсизлик оқибатида ҳамма билан ҳам очилиб гаплашолмадим, айримлар ҳақида фақат эшитганман, бошқа бирларини фараз қилганман, холос. Адабий ном қозониб, ўша жарликларга қулаганларнинг ҳеч бўлмаса номи қолади, аммо танилмаган, номи очиқ-ошкора айтилмаганлар қанча! Улардан деярли ҳеч ким қайтмади. Бутун бошли миллий адабиёт у ёқларда нафақат тобутсиз, ҳатто ички кийимсиз, қип-яланғоч ҳолда, оёқ бармоғига боғланган ёрлиқ билан кўмиб ташланди. Бироқ, рус адабиёти бир сония ҳам тўхтаб қолмади, четдан қараганда эса, ўлик туюларди. Ўрмон гуркираб ўсиши мумкин бўлган жойда ҳамма дарахтлар қирқилди-ю, бир-иккитаси тасодифан четда қолиб кетди.\nМен бугун ҳалок бўлганларнинг руҳлари кузатувида бошимни эгиб, уларни — мендан олдинроқ шунга муносиб бўлганларни мана бу минбарга ўзимдан олдин ўтказарканман, улар нималарни гапириши мумкин бўлганини қандай топаману, қандай ифода этаман?\nБу мажбурият бизни анчадан бери ўзига тортади ва уни Владимир Соловьёвнинг қуйидаги сўзлари билан тушунамиз: “Занжирланган ҳолда ҳам, биз, бировлар чизган давралардан ўтишимиз шарт”.\nЛагернинг азобли қийноқларида, қамалганлар колоннасида турнақатор чироқлари липиллаб турган аёзли тунларда бутун дунёга ҳайқириб айтгинг келадиган ўкирик томоғинга қадалади, қани энди, дунё биттамизнинг овозимизни эшитса! Ўша пайтда дунё, бизнинг омадли бирор чопар айтадиган сўзларни эшитиб, шу ондаёқ жавоб қайтарадигандек туюларди…\nБиздан адабиёт очиқ-ойдин зўравонликнинг аёвсиз зуғумларига қарши нима қила олади, деб сўрашади. Шуни унутмаслик керакки, зўравонликнинг бир ўзи яшолмайди ва яшамайди ҳам, у шубҳасиз, ёлғон билан аралашиб кетади. Булар ўртасида жуда чуқур ва табиий қондошлик алоқаси бор. Зўравонликнинг ёлғондан бошқа ниқобланадиган нарсаси йўқ, ёлғон эса фақат зўравонлик билан тирик. Кимда-ким зўравонликни ўз усули деб эълон қилдими, ўз тамойили учун фақат ёлғонни танлаши керак. Дунёга келган зўравонлик очиқ-ойдин ҳаракат қилади ва бундан ғурурланади. Сал оёққа туриб олгандан кейин ўз атрофида бўшлиқ пайдо бўлаётганини сезади-ю, ёлғонга бурканиб, унинг хушомадларига маст бўлиб юраверади. У энди тўғридан-тўғри кекирдакка ёпишмасдан, кўпинча тобелардан ёлғонга қасамни, унда иштирок этишни талаб этади.\nМардонавор оддий одамнинг оддий қадами ёлғонда иштирок этмаслик, ёлғон хатти-ҳаракатни қўлламасликдир. Ёзувчи ва санъаткорларнинг вазифаси мураккаброқ. Улар ёлғон устидан ғалаба қилишлари лозим. Ёлғон билан курашда санъат ҳамма вақт ғалаба қилган ва ғалаба қилади. Бу — ҳамма учун аён нарса. Ёлғон дунёдаги кўп нарсаларга чидаш беради, лекин санъат олдида ожиз. Ёлғонни пуфлаб салгина ўчирсанг борми, зўравонлик яланғочланиб қолади ва чириган гавдасини тутиб туролмай, қулайди. Мана, нима учун, дўстлар, биз бу ўтли соатларда дунёга мадад бера оламиз, деб ўйлайман. Қуролсизликни баҳона қилмасдан, беғам бўлмасдан, жангга чиқиш керак!\nРус тилида ҳақиқат тўғрисида айтилган кўп ҳикматлар бор. Улар халқнинг улкан тажрибасини ифода этади. Ҳайратланарлиси шуки, гоҳида биргина ҳақ сўз бутун дунёни ўзига оғдириб олади.\nМенинг шахсий фаолиятим ва бутун дунё ёзувчиларига айтадиган чақириғим жисм ва қувватнинг сақланиш қонунини мана шундай хаёлан бузишга асосланади.\n← Аввалги Аввалги Ғулом Зафарий. Ҳалима (спектакль)\nКейинги → Кейинги: Наим Каримов. Қурбон Берегин қисмати


Мьянманинг ҳарбий исён натижасида ағдарилган раҳбарияти коррупцияда айбланмоқда | Qalampir.uz\nМьянманинг ҳарбий исён натижасида ағдарилган раҳбарияти коррупцияда айбланмоқда\nОлам\t10 Июнь 20:56 2198\nМьянманинг собиқ Давлат маслаҳатчиси Аун Сан Су Чжи ва бошқа бир қатор ҳукумат амалдорлари 600 минг доллар ва 11 кг олтинни ўзлаштиришда айбланмоқда. Бу ҳақда Ғарб матбуоти хабар бермоқда.\n“Коррупцияга қарши кураш бўйича комиссия собиқ Давлат маслаҳатчиси Аун Сан Су Чжига қарши коррупция ишлари бўйича тергов ўтказди. У давлат хизматида бўлганида коррупция содир этганликда айбдор деб топилди”, дейилган мамлакат ҳарбий раҳбарияти хабарида.\nҚайд этилишича, Аун Сан Су Чжи ваколатини суиистеъмол қилишда ҳам айбланмоқда.\nМьянма қонунчилигига кўра, юқори лавозимли мансабдор шахслар бундай айблов билан 15 йилгача озодликдан маҳрум этилиши мумкин.\nМаълумот ўрнида, Мьянмада жорий йилнинг 1 февраль куни армия Ташқи ишлар вазири ва давлат маслаҳатчиси Аун Сан Су Чжи ва бошқа юқори лавозимли амалдорларни ҳибсга олиб, ҳокимиятни эгаллаб олганини эълон қилди. Ҳозирда мамлакатда ҳокимият Мьянма Қуролли Кучлари Бош штаби бошлиғи Мин Аун Хлайннинг қўлида.\nҲарбийларнинг таъкидлашича, давлат тўнтариши 2020 йил 8 ноябрда бўлиб ўтган сайловларда катта миқдордаги фирибгарликлар ҳақидаги даъволарга жавобдир. Тўнтаришдан кейин мамлакатда фавқулодда ҳолат эълон қилинди.\nМьянмани бир йил давомида ҳарбий хунта бошқаради. Мамлакатдаги ҳарбий тўнтариш оқибатида 24 вазир ва уларнинг ўринбосарлари ўз лавозимларидан маҳрум бўлди. Кейинчалик, 1 апрель куни ҳарбий хунта бир ойлик сулҳ эълон қилди.\nҲисоб-китобларга кўра, тартибсизликлар давомида 700 дан ортиқ одам ҳалок бўлган, 250 мингдан ортиқ киши ўз уйларини тарк этишга мажбур бўлган.\n22 Июнь 20:59 41154\n22 Июнь 18:26 31194\n22 Июнь 21:47 27585\n22 Июнь 21:16 27093\n23 Июнь 14:00 24505


Рафиқ Нишонов Москвадаги Итар-ТАСС Mатбуот марказида “Дарахтлар бўронгача кўкаради” номли китобини тақдим қилди.\n“Дарахтлар бўронгача кўкаради” деб номланган 360 саҳифали бу китоб собиқ Совет даври 86 яшар Рафиқ Нишонов тақдирида қандай акс этганидан ҳикоя қилади.\nМуаллифнинг ўзи Озодлик билан суҳбатда китоби ҳақида буларни айтди.\n- Мен Ўзбекистоннинг олис тоғли қишлоғида, қашшоқ батрак оиласида туғилиб¸ то СССР Mиллатлар кенгаши раиси бўлгунимгача бўлган ҳаëт хотираларим бу китобдан ўрин олди, дейди Рафиқ Нишонов Озодлик мухбири билан суҳбатда.\nТақдимот маросими ташкилотчиси Олег Остравидовнинг Озодликка айтишича, Рафиқ Нишоновнинг ўзи иштирокида ўтган тадбир Россия жамоатчилигида қизиқиш уйғотган.\nМосквадаги Итар-ТАСС Mатбуот марказида бўлиб ўтган тақдимот маросимида тарихчи олимлар¸ китоб савдоси билан шуғулланувчи тадбиркорлар¸ сиëсатшунос ҳамда журналистлар иштирок этди.\nТадбирни очиб берган Россия собиқ бош вазири¸ академик Евгений Примаков ўз сўзида Рафиқ Нишоновни “Совет ҳаëтининг энциклопедик билимдони” деб таърифлади.\nКитоб таниқли кишилар ҳаëти ҳақида ҳикоялар ëзиш билан танилган россиялик икки журналист Марина Завада ва Юрий Куликовнинг Рафиқ Нишонов билан суҳбатларига асосланган.\nТадбирда сўз олган Марина Завада ва Юрий Куликовлар “бу китоб Рафиқ Нишонов монологи” эканлигини алоҳида таъкидлашди.\nРафиқ Нишоновнинг “Дарахтлар бўронгача кўкаради” китоби ҳақида\n1989 йилдан бери Москвада истиқомат қилаëтган Рафиқ Нишонов Озодлик тингловчиларига ўз китоби ҳақида гапириб берди:\n- Бу китоб улуғ ҳаëтнинг бир хотираси. Эсдалик учун ҳаммадан олдин улуғ отам билан онамнинг ўша совет ҳукумати бошланган йилларида қандай кун кўргани ва қандай қилиб ватан учун жон бериб хизмат қилганига тўхталдим.\nУлуғ Ватан уруши йилларида бизнинг кўп қариндош-уруғларимиз фронтга кетиб, бирлари қайтди, бирлари ўша ëқда ҳаëтдан кетди. Уларни ҳам эсладим. Кейин ўзим 6 йил армияда хизмат қилдим. Уни ҳам эсга олганман. Армиядан қайтиб келгандан кейин ўқиш, ишлаш. Тошкентда анча партия соҳасида, совет соҳасида қилган ишларимни эсга олганман¸ дейди Озодлик билан суҳбатда Рафиқ Нишонов.\n18 декабр куни Москвада тақдим қилинган хотира китобида Ўзбекистонни узоқ вақт бошқарган раҳбар Шароф Рашидов шахсига алоҳида тўхталдим, дейди Рафиқ Нишонов:\n- Менинг кўп ишларда кўтарилишимда Шароф Рашидовичнинг роли катта.\nРашидов жуда катта эътибор билан менга қараган ва ўша кўтарилиш учун мен Шароф Рашидовичга албатта қарздорман.\nУ кишини улуғ одам деб ҳисоблайман. Ўзбекистон учун кўп хизмат қилган. Унинг характерида бир хил камчиликлари бўлган. Улар тўғрисида озгина ëзганман. Лекин Ўзбекистон учун унинг қилган хизмати жуда катта. Кейин мен қандайдир воқеалар ўтиб, дипломатический ишга кетиб, 5 йил чет элда хизмат қилиб келганман. Цейлонда, Малдив Республикасида, Иорданияда қирол Ҳусайн билан 15 йил иш қилганман. Ўша дипломатический ишларни қилганман. Шароф Рашидович вафот этгандан кейин мени республикага қайтадан чақиришди. Қисқа муддат ичида қандай ишлар қилинган республикаларда мен албатта уларни эсга олиб, қоғозга туширдим. Перестройка даврида Михаил Сергеевич Горбачев мени Москвага ишга чақирди ва СССР Олий Советининг миллатлар палатасига раис қилиб сайлашди. Икки ярим йил перестройка вақтида Олий Советнинг Миллатлар палатасининг раиси хизматида анча иш қилдим. Уларнинг ҳаммасини эсга олдим¸ дейди Рафиқ Нишонов Озодлик билан суҳбатда.\n"Бугунги Ўзбекистон ҳақида китобимда ëзмадим"\nРафиқ Нишонов бугунги Ўзбекистон ҳақида ўз китобида ҳеч нарса ëзмаганлигини айтди:\n- Афсуски, Совет ҳукумати йўқ бўлиб кетди. Республикалар ўзи учун мустақиллик олишди. Уларнинг ҳозирги ҳаëти ва халқининг ҳаëти тўғрисида эсимга келган нарсаларни ëздим.\nУмуман, китоб ëшлар учун қандай ҳаëт кўрган совет вақти одамлари хотира бўлиб эсга олинади. Ҳозирги Ўзбекистоннинг ҳаëти ва ҳозирги қилинаëтган ишларни мен ëзмаганман. Менинг бу ишларга қатнашим йўқ. Ўзбекистонда ҳозир қандай ишлар бўлаëтганини бевосита у ерда туриб кўрганим йўқ. Шунинг учун республикалар мустақил бўлиб чиқиб кетгандан кейин Ўзбекистонда қандай ҳаëт кетаëтганини мен ëзганим йўқ. Мен уни, просто, билмайман. Лекин мен хурсандман Ўзбекистон мустақил бўлди. Ўзбекистон ўзининг традицияси билан, ўзининг ҳаëти билан яшаяпти. Ўзбекистон ўзининг ички ва ташқи ишларини мустақил олиб бораяпти. Бунинг учун мен хурсандман.\nМустақиллик арафасидаги Ўзбекистон\nРафиқ Нишонов Ўзбекистоннинг янги тарихи арафасидаги энг қизиқ ва энг қалтис бир даврда республикани бошқарди.\nНишонов Ўзбекистон ëзувчилар уюшмасидаги мажлисларда мамлакат зиëлиларининг мустақиллик орзусидаги оташин чиқишларини ўз китобида эслаганини айтади”\n- Китобда у вақтда қилинган ишлар бор. Мустақиллик учун кураш вақтларида бўлганман уни албатта ëздим. 80-йилларнинг охирида 90-йилларнинг бошида Марказ қанчалик республикаларга қаттиқ босим қилгани ва қаттиқўллик билан иш олиб борганларини ҳам ифода қилганман¸ дейди Озодлик билан суҳбатлашган давлат ва сиëсат арбоби Рафиқ Нишонов.\nКолхозчи¸ фирқа фаоли¸ аскар¸ шаҳар ҳокими¸ элчи¸ давлат раҳбари\nБу Рафик Нишанов эгаллаган касб ва лавозимларнинг қисқа баëни.\n1926 йили Тошкент вилоятининг Ғазалкент шаҳрида туғилган Рафиқ Нишонов кундузи колхозда ишлаб, кечқурун Тошкент давлат педагогика институтида тахсил олди.\n1945 йилдан 1950 йилгача Совет армиясида хизмат қилди.\n1951 йилдан бошлаб Ўзкомфирқа сафларида фаолият бошлади. Қисқа муддатда оддий инструктордан туман партия қўмитаси котибигача юксалди.\n1959 йилда Тошкент шаҳар кенгашига раис қилиб тайинланди.\n1963 йилда Ўзбекистон Компариясига котиб бўлди.\n1970 йилда Совет Иттифоқининг Шри-Ланкадаги элчиси лавозимига тасдиқланди.\nРафиқ Нишонов1978 йилда СССРнинг фавқуллода ва мухтор элчиси сифатида Иорданияда ишлади.\n1988 йилдан1989 йилгача бўлган даврда Ўзбекистон Компартияси биринчи котиби сифатида республикани бошқарди.\n1981 йилдан 1991 йилгача СССР Миллатлар кенгаши раиси лавозимида ишлади.\nРафиқ Нишонов 1991 йилдан бошлаб Ўзбекистонда исталмаган шахслардан бирига айланди.\nКейинги 20 йил мобайнида Рафиқ Нишонов Москвадаги Яқин Шарқ ва Шимолий Америка билан ҳамкорлик регионал фондига раҳбарлик қилиб келади.\nРафиқ Нишоновнинг уч фарзанди, тўрт невараси ва беш эвараси бор.


O’zLiDeP депутати қишлоқ врачлик пунктлари ҳолатини ўрганди | O'zLiDeP\nO’zLiDeP депутати қишлоқ врачлик пунктлари ҳолатини ўрганди\n2005 йилда Андижон туманидаги “Юқори”, “Жевачи-1” ва “Жевачи-2” маҳалла фуқаролари йиғинлари аҳолиси учун қишлоқ врачлик пункти ташкил қилинган эди. Мазкур ҚВП жами 8 минг нафарга яқин аҳолига тиббий хизмат кўрсатарди. Аҳолининг 200 нафарини ногиронлиги бўлганлар ташкил қилади.\n2017 йилга келиб, ушбу ҚВП юқоридаги маҳаллалардан 5 километр узоқликдаги Заврақ қишлоғида ташкил этилган 2-қишлоқ оилавий поликлиникасига бирлаштирилган. Энди тасаввур қилинг, деярли 4 йилдан буён аҳоли олисдаги ҚОПга қатнашга мажбур, ахир саломатлик учун бу зарур. Ёшларку майли, аммо кексалар, имконияти чекланганлар, ҳомиладорлар, кам таъминланган оилалар аъзолари учун бу йўл, очиғи, машаққатли бўлаётир.\nМазкур маҳаллаларни ўз ичига олувчи 59-сайлов округидан халқ депутатлари вилоят кенгаши депутатлигига сайланган Хуршидахон Халиловага шу масалада қилинган мурожаат беэътибор қолмади.\nМаълум бўлишича, собиқ ҚВП биносидан айни вақтда 34-мактабгача таълим муассасаси вақтинча фойдаланиб келмоқда. Сабаби, боғча учун қайта қурилаётган бино қурилиши тугалланмаган. Аслида собиқ ҚВП биноси ҳам анчагина таъмирталаб, масалан, ёнғин хавфсизлиги талабларига умуман жавоб бермайди. Шунга қарамай, боғча учун амаллаб фойдаланилиб келинмоқда. Депутатга йўлланган мурожаатда эса мазкур бинони (албатта, МТМ “бўшатганидан” сўнг) ҚВП учун қайтарлишида амалий кўмак сўралган.\nМуаммо атрофлича ўрганилди. Дастлаб депутат собиқ ҚВПга қарашли ҳудудларнинг оилавий шифокорлари ва патронаж ҳамширалари фаолияти самарадорлигини оширишга эътибор қаратди. Тегишли мутасадди ташкилотга мурожаат юзасидан депутатлик сўрови юборилди.\n-Албатта, масала жиддий ўрганишни талаб қилади, - дейди депутат Х.Халилова. – 5 километр масофа кексалар, ногиронлиги борлар, ёш болали ва ҳомиладор аёллар учун олислик қилади. Қай даражадаки қулайлик жуда зарур. Аввало, оилавий шифокор ва патронажлар фаолиятини кўриб чиқдик. Уларнинг оилалар билан доимий ҳамкорлиги, алоқасини янада мустаҳкамлашга эҳтиёж катта. Имкон қадар мутасаддилар билан ҳамкорликда масалани ижобий бартараф этишга ҳаракат қиламиз.\nМуаммони ўрганиш учун келган депутат жараён давомида ҳудуддаги кам таъминланган оилалар ҳолидан хабар олди.


Нуҳ Алайҳиссалом қиссаси « Ўзбекистон Халқ Ҳаракати\n05 October 2018 - 9:00\nНуҳ Набий Алайҳиссалом Қиссаси\nНуҳ набий ибн Малик ибн Идрисдир. Онасининг оти Шамхо бинти Анурш эди. Нуҳдан Одамга қадар ўн ота ўтдилар, ҳаммалари мусулмон бўлгандилар. Асл исми Яшкир эди, кўп нола чекиб йиғлаганлари учун нуҳ деб аталди. Айтишларича, унинг нолаларига сабаб шу эди:\nКунлардан бир кун Иблис деди:\n— Эй Нуҳ, менга шерик қилдинг. Агар шерикларим, қўлдошларим, аскарларим йиғилиб келса, бу ерга сиғмас эдилар.\n— Шерик қилганим нимадир? – сўради Нуҳ.\n— Сен дуо қилгандинг, қавминг ҳалок бўлди. Ҳаммалари жаҳаннам ичра менга қўлдош бўлдилар. Сабр қилганингда баъзилари имон келтирарди, шу афзал эди, – деди Иблис.\n— Эй кошик, кошки сабр қилган бўлганимда баъзилари мусулмон бўларди, менга бундай таъна тегмас эди, – Дея Нуҳ туну кун нола қилди.\nҲикоят қиларларки, Нуҳ алайҳиссалом Машриқдан Мағрибга барча ҳалойиққа пайғамбар эди. Бир қари (қўл учидан тирсакка бўлган ўлчов бирлиги) ҳам ер одамлардан ҳоли эмас эди. Бир кексанинг ўрнича ердан уч юз ботмон буғдой унарди, юз ботмон буғдой эса бир йиллик очуқа бўларди. Яна Машриқдан Мағрибга қадар уйларнинг томлари бир-бирига туташ Эдики, томма-том ююрса бўларди. Ер юзида зироат қиладиган ер қолмагач, йилқиларга тупроқ ортиб, баланд тоғлар устига ёйиб деҳқонлик қилардилар.\nҲикоятда келурки, Машриқдан Мағрибгача қайси жога бўлмасин таёқ ташланса одамларнинг бошига тушарди. Нуҳ замонидагичалик ободонлик қиёматга қадар бўлмас. Ўша пайтда Оллоҳни бир деб билувчилар бўлмади.\nАйтишларича, бир қанча вақт ўтгач, Жаброил алайҳиссалом пайғамбарлик олиб келганида Нуҳ айтди:\n— Олам жуда кенгдир, кофирлар бўлса ҳаддан зиёд. Мен қаерга бориб, Оллоҳнинг бирлигини билдирайин?\n— Эй Нуҳ, айтмоқ сендан, эшитмоқ мендан! Деган хитоб келди.\nШундан сўнг Нуҳ иймонга дват қилди:\n— Оллоҳнинг ягоналигига иймон кеклтиринг, менинг пайғамбарларимга иқрор бўлинг! – Бу даъватни шамол Машриқдан Мағрибга қадар элтид.\nКофирлар Нуҳни ура бошладилар. Шу қадар урдиларки, суяклари синди, синиқ суяклари тери ичидан беҳад даражада қақшарди, чидаш қийин эди. Ётса, кечаси билан Оллоҳ таоло унга шифо берур эди. Кун сайин Жаброил алайҳиссалом келиб: “Эй Нуҳ, боргил, кофирларга айтгилки “Ла илаҳа иллаллоҳу Нуҳун расулиллоҳи” десинлар!” деб фармон келтирарди. У бориб айтарди, улар бўлса урардилар.\nИлоҳи туну кун сенинг фармонингни етказдим, тингламадилар. Очиқ айтдим, эшитмадилар, маҳфий айтдим, қабул қилмадилар (Оят) “Эй Парвардигорим, мен қавмимни кеча-ю кундуз даъвт қилдим, лекин менинг чақиришим уларнинг нафратларинигина зиёда қилди”, -деди Нуҳ.\nЭллик кам минг йил даъвт қилди, саксон киши иймон келтириб, мусулмон бўлдилар, ярми эркаклар ва ярми хотинлар эди. Улардан бошқа ҳеч Ким мусулмон бўлмади. Кун сайин машаққатлари зиёда бўлди. Нуҳнинг хотини ҳам кофир эди.\nБир куни бир қария ўғлини етаклаб, Нуҳнинг қошига келди. Қария Нуҳнинг юзига тупурди, ҳақорат қилди ва ўғлига васият қилди:\n— Бу Нуҳ телбадир. Оталаримиз буни сўзларини эшитмадилар. Бугун мен қандай ишни қилган бўлсам, бундан кейин сен ҳам шундай ишни қилгайсан.\nУнинг сўзини эшитиб, қилмишини кўриб, Нуҳнинг умиди узилди, кўнгли оғриди, дуо қилди: “парвардигоро, ер юзида бирорта кофирни қолдирмагин”. Шундан сўнг Оллоҳ таоло қирқ йилгача ёмғир ёғдирмади, ердан ўсимлик ундирмади, аёллар фарзанд туғмадилар, чорва ҳайвонлари ҳалок бўлди, булоқ ва жилғалар қуриди.\nҲабарларда келадики, Авж ибн Унуқ тўфонда ҳалок бўлмаганди. Негаки, у дарёлардан эмасди. Дайёр – хотинлик, уй-жойлик деганидир. Авжнинг эса уйи ҳам, хотини ҳам йўқ эди. Денгизларнинг нариги ёғида турарди, тўфон суви унинг тиззасига ҳам келмаганди.\nОрадан вақт ўтиб Нуҳга хитоб келди:\n— Дуоингни ижобит қилдим. Боргил чинор дарахти эккил!\nНуҳ дарахт экди, қирқ йилда уч дарахт етилди. Дарахтни кесди-ю, уни керакли жойга келтира олмади. Шунда Авжни чорладиларо, у дарахтни судраб келтирди. Жаброил Нуҳга таълим берди, дарахтни болта Билан чопдилар. Ўрдакнинг сув устида юрганини кўрсатиб, ўргатдилар, унга ўхшатиб кема йўна бошладилар. Кофирлар буни кўриб машара қилар эдилар: (Оят)\n— “Сен пайғамбар эдинг, энди дурадгор бўлиб қолдинг!” Буни нима қилмоқчисан ўзи?!\n— Кема қиляпман, унга миниб, сув устида сузарман,деди Нуҳ уларнинг сўроғига жавобан.\n— Эгар йўнарсанму, аввал эшак олгил! – деб яна кулдилар. (Оят) “Қачон унинг ёнидан қавмнинг раислари ўтса, уни масхара қилар эдилар”.\n— Нуҳ деди: “Оят” “Агар сизлар бизни масхара қилсаларингиз, бизлар ҳам сизлар каби масхара қиламиз. Жуда ҳам тезда биласизлар (Ким ҳақ эканлигини)”.\n— Тўфон ваъдаси қачон бўлур? – сўради Нуҳ.\n— Қачонки, тандиринг ичидан сув чиқса, балки азоб келган турур, – деган хитоб келди.\nНуҳнинг тўрт ўғли бор эди: Сом, Хом, Ёфас ва Канъон исмлик. Уч ўғли мусулмон эди, Канъон эса кофир эди.\nКема йўндилар – бўйи уч юз қари, эни икки юз қари эди. Баъзиларнинг айтишларича, кема узунлиги минг икки юз қари, баланлиги олти юз қари, эни ҳам олти юз қари эди (қари – бир тирсак узунлигича). Бир юз йигирма тўрт минг темир боғлар қилдилар. Ҳар бир боғнинг устида бир пайғамбарнинг оти битилганди. Иблис “Муҳаммад расулуллоҳ” калимаси битилган боғни ўғирлади.\nНуҳ қанча қидирса ҳам тополмади. Жаброил келиб ҳабар қилди, сўнгра “Боғни Нуҳга бергил!” деса, “Олмадим!” деб қасам ичди. Жаброилнинг аччиғи келиб, кема ёғочини олиб бошига бир урганди, боши-кўзи қонга бўялди. Қўрққанидан боғни топиб берди.\nКема битди, у уч қават эди (биринчи қаватида чорва ҳайвонлари, иккинчисида Нуҳ қавми Билан, учуинчисида қушу қуртлар жой олганди). Кема биргач, Нуҳнинг кофир хотини нон пишираётган чоғда тандир ичидан сув чиқди. У келиб Нуҳга ҳабар қилди. Нуҳ ўша саксон киши Билан кемага чиқди. Шунда фармон келди: (Оят) “Миндир кемага ҳар хил жониворлардан бир эр ва бир урғочисини ва аҳлингни ҳам. Яна ўғлонларингни ҳам чиқаргил!”\n— Илоҳо, учадиган, чопқир жониворларни қандай қилиб тутайин, – деди Нуҳ.\nШундан сўнг оллоҳ қудрати Билан сув юзига ҳамма жониворлар йиғилди, ҳар биридан бир эркак, бир урғочини тутиб, кемага чиқардилар. Ўғли Канъонни ҳам кемага чиқармоқчи бўлганди, ёрлиғ келди: “Чиқармагил, у кофирдир!”\n— Илоҳо, аҳлингни чиқаргил, деб айтган эдинг-ку? -сўради Нуҳ.\n— У сенинг аҳлингдан эмас! – деган хитоб келди.\n— Эй канъон, мусулмон бўлгил, кемага киргил, тўфон суви ҳалок қилғусидир, – деди Нуҳ.\n— Мен баланд тоғларга сиғинарман, Тоғлар мени сувдан қутқаргай, – деди Канъон.\n— Бугун Оллоҳдан бошқа азобдан сақлагувчи ҳеч ким йўқдир, – деди Нуҳ. – Ҳудонинг раҳматига сазовор бўлган одамгина омон қолади.\nШу пайтда сув келди, ҳалок қилгудек бўлиб, Канъон тоғ тепасига қараб қочди. Сув кўтарила бориб оёғига етди. Канъаннинг бир ўғли бор эди, сувдан қутилмоқчи бўлиб, уни оёғи остига олиб устига чиқди, боласи ўлди, сал ўтмай ўзи ҳам ҳалок бўлди, имонсиз кетди.\nАйтишларича, кемага энг аввал қалдирғоч кирди, энг кейинида кирган жонивор эшак бўлди. Эшакни судрадилар, сира кемага кирмади, негаки шайтон унинг думидан тортиб турганди.\n— Шайтон минган бўлса ҳамки киргил! – деди нуҳ.\nЯна айтишларича, Нуҳ тайсалланиб турган эшакка қараб: “Киргил, эй малъун!” деган эди, Иблис маолъун эшакнинг думидан ушлаган ҳолда кемага чиқди. Шайтонни кема ичида кўрган Нуҳ:\nСен кимнинг фармони билан кемага чиқдинг? -*деди.\nСенинг сўзинг, сенинг фармонинг Билан чиқдим, – деди Шайтон.\nСени киргил, деб қачон айтдим? – таажубланди Нуҳ.\n“Киргил, эй малъун!” дединг, малъун мендирман, эшак эмас, – деди Иблис.\nМолик ибн Сулаймон ал-Харавий раҳматуллоҳи алайҳ айтарки, Нуҳ пайғамбар илон ва чаённи “Сиздан одамга зарар тегар”, деб кемага чиқармади. Шунда улар:\nКимки сенинг отингни айтса, унга зарар тегдирмаймиз, – дедилар.\nДейдиларки, Ким илон ва чаёндан қўрқса (Оят) “Салом бўлсин Нуҳ пайғамбарга аҳли одам ичида. Албатта, биз яхши амал қилгувчиларни Яна шундоқ мукофотлаймиз, Ҳақиқатда у бизнинг мўмин бандаларимиздан эди”, оятини ўқиб ётсин.\nИлоҳо, арслон сигир билан, бўри қўй билан, мушук кабутар билан душманлиғини биларман, уларни нима қилайин, – деди Нуҳ.\nҲамма нарсаларни чиқариб бўлгач фармон келди:\nОдамнинг суякларини келтиргил, кемага чиқаргил, унга азоб суви тегмасин!\nҲазрат Одамнинг жасадини келтриб кемага қўйдилар. Кеманинг бр тарафида эркаклар, бир тарафида эса аёллар жой олгандилар, Одамнинг жасади улар орасида парда бўлди.\nЯна бир ривоятда Жуди тоғига қўйдилар дерлар, аммо эти ва териси Сарандибда, суяклари Жидуда турар.\nҚачонки сув кема қирғоғига келганда Нуҳ неча бор уринди, лекин кема юрмади. Шунжа Жаброил айтдики: “Эй Нуҳ, тўрт жойга тўрт кўзни номлаб жойлаштиргин!”.\nШундай қилганда кема юрди. Айтишларича бир кўзни Отик, иккинчисини Умар, учинчисини Усмон, тўртинчисини Али деб номлаганди. (Оят) “У кема сузар эди кўз олдимизда, токи мукофот бўлсин ёлғончисан дейилган одамга (яъни Нуҳ пайғамбарга)”.\nНуҳ алайҳиссалом Ироқдан чиқиб Маккага борди, Каъбатуллоҳни етти бор тавоф қилди. Ундан Мағрибга, сўнгра Машриққа борди. Ражаб ойининг учинчи куни кемага чиқди, олти ой кемада сузди.\nТўфон чоғи қирқ кеча-кундуз ёғн ёғди, ердан ҳам сув чиқди. (Оят) “Осмон эшикларини қуйиб оқадиган сувга очиб ташладик ва ерда чашмаларни оқизиб қўйдик”.\nАйтадиларки, Нуҳга пайғамбарлик келганда юз ёшда эди. Тўққиз юз эллик йил одамларни даъват қилди. Яна бир ривоятда тўфонгача тўрт юз ёшда эди, ундан кейин уч юз эллик йил умр кўрди, дейдилар. Ҳаммаси минг етти юз йил бўлади.\nАйтадиларки, қирқ кеча-кундуз ёғин ёғди, ҳар бир қатраси тегирмон тошидек келарди. Дунёнинг энг баланд тоғини устига ҳам қирқ қари сув босди. Кемадаги саксон кишидан ташқари ер юзида бирорта ҳам одам қолмади, ҳаммаси ўтди.\nҲабар келарки, илгари уч нарса йўқ эди, улар кемада, денгиз устида пайдо бўлди: бири мушук, иккинчси сичқон пайдо бўлиб кемани тешди, учинчиси тўнғиз. Фармон бўлди, Нуҳ арслоннинг бошини силади, бурнидан иккита мушук чиқди ва у сичқонни еди.\nЯна айтадиларки, сичқон кемани тешганда одамларда сувга ғарқ бўлиш қўрқинчи уйғонди, сув ичида эса сира тешикни беркитиб бўлмади.\nШунда Нуҳ айтадики:\nКимки бу тешикни беркитса, нима тилаги бўлса бергайман.\nМен тешикни беркитайин, сув кириш тўхтагач, кемадаги сувларни чиқариб ташланган, – деди илон сўнг сўради, – менга нима берарсан?\nНима истайсан? – деди Нуҳ.\nҚайси гўшт тотли бўлса, ўшани бергил, – деди Илон.\nНуҳ қабул қилди, Илон сувга кириб тешикни беркитди, ўша жойда кулча бўлиб ётди, сув кириши тўхтади. Кема ичидаги сувни ташқарига чиқариб ташладилар, ғарқ бўлиш қўрқинчи барҳам топди.\nКемадан чиққанларидан кейин илон келиб, Нуҳдан ваъда қилинган гўштни талаб қилди.\n— Ҳамма жониворлар кемадан чиқди, тарқалиб кетдилар, гўштни қандай топармиз? – деди Нуҳ. Илон кўп сиқилди, шунда Нуҳ чивинга амр қилди:\n— Боргил, ер юзидаги гўштларни тотиб кўргил, тотлисини Илонга бермиз.\nЧивин кетди, аммо анча ҳаяллаб қолди. Илон эса тиқилинч қиларди. Нуҳ ҳижолатда қолганди, қалдирғочни чивинни топиб келиш учун жўнатди.\n— Нега кеч қолдинг?- деди Қалдирғоч, Чивинни қидириб топгач.\n— Ер юзи кенг экан, шу боис кеч қолдим, – деди Чивин.\n— Гўштларни тотиб кўрдингми? Қайси гўшт тотлик экан? – сўради Қалдирғоч.\n— Ҳамма гўштларнинг энг тотлиси одамларнинг гўшти экан, – деди Чивин.\n— Ўша гўштнинг мазаси ҳали-ям оғзимда тургандир. Оғзингни очгин, мен ҳам бир ҳидлайин, – деди Қалдирғоч. Оғзини очганди Қалдирғоч уни ҳидламоқчи бўлиб, тумшуғи билан Чивиннинг тилини кесиб олди. Ўшал кундан бери Чивин тилсиз қолди.\nИкковлари Нуҳ пайғамбарга келдилар. Чивин ҳарчанд ҳаракат қилсада сўзлаёлмас эди. Унинг сўзига ҳеч Ким тушуна олмасди.\n— Унга нима бўлди, нечук сўзлаёлмас? – деб сўради Қалдирғочдан.\n— Мен Билан сўзлашганда бақанинг гўшти ширин экан, деб айтганди. Кеч қолганидан ҳижолатда бўлиб, сўзлаёлмай қолди, – деди Қалдирғоч.\nНуҳ алайҳиссалом бақа гўштини илонга берди. Агар қалдирғоч ўша кунда шунчалик эзгулик қилмаганда эди, бугун биз ҳамма одамлар илонга ем бўлардик.\nЯна мақсадга келамиз: Нуҳ алайҳиссалом кемадагиларга айтган эди:\n— Жуфтларингизга яқинлашманг, болалар туғилса, кемага сиғмай ғолурмиз, – деб.\nҲеч ким жуфтига қовушмас эди. Аммо мушук кўрдики, ит жуфти Билан қовушди. Келиб Нуҳга айтганди, лекин Ит тонди. Бундан мушукнинг аччиғи чиқди, ҳижолатлик бўлди. Бир қанча вақт ўтгач, Мушук Яна кўрдики, Ит жуфти билан қовушаётганди.\n— Илоҳо, бу Ит сенинг пайғамбарингга ёлғон сўзлайди, айбдан тонарди. Қудратинг билан уни шу ҳолда тутгил, мен бориб Нуҳга ҳабар қилайинки, у келиб кўзи билан кўрсин, – дея Мушук Оллоҳга муножат этди.\nОллоҳ унинг дуосини ижобат қилди, Ит то Нуҳ келиб кўргунча ўша ҳолда қолди, жуда уятли бўлди. Бугунга қадар бу иш Итга мерос бўлиб қолди. Ит ҳам дуо қилди:\n— Мени Нуҳга уятлиғ қилди. Ҳудоё, буни ҳам расво қилғил!\nОллоҳ таоло Итнинг тилагини раво қилмади. Аммо мушуклар қачонки жуфтларига ҳожати тушса, шу қадар овоз чиқарадиларки, ҳамма жонзодлар ҳабардор бўлар. Бундан маълум бўладики, Ким бировнинг айбини очса, ўзи ҳам ўшандай айбга мубтало бўлғувсидир.\nКемада одамлар ва жонзотларнинг ахлатлари кўпайиб кетдики, бу беҳад ташвиш туғдирди. Фармон бўлдики: “Нуҳ лайҳиссалом урғочи туянинг орқасини силасин!” Силаган эди, туя думини қимирлатди ва орқасидан тўнғиз чиқди. У ҳамма нажосатларни еди. “Бу кун тўнғиз гўштининг ҳаром бўлмоғига сабаб ўшадир”, дейдилар.\nОлти ой ўтгач авжга фармон бўлди:\n— Кемани судрагил!\nКеманинг қуйруғидан тутиб судрамоқликка бирор кимсанинг қуввати етмас эди. Авжни шу сабадан ҳам Оллоҳ таоло ҳалок этмади. Шундан кейин фармон бўлди: (Оят) Ва ҳукм Илоҳи томонидан айтилдики, “Эй ер, сувингни ют!” ва “Эй осмон, ёғишингни тўхтат!” Осмон ёғишдан тўхтади, сувлар ер юзидан қуриди. Маълумки, ер юмалоқдир, атрофида тоғлар турар. Сув тўрт тарафдан Коф тоғига келиб тўхтади, кейин пастлай бошлади. Ернинг атрофии муҳит дарёси бўлди. Муҳитдан муҳитга уланган сувлар денгиз бўлди. Ер юзасидаги тоғлар, чуқурлар, кўллар ҳаммаси тўфон суви Билан бузилиб, издан чиқди. Денгизлар суви ачиб, сасиб одамлар ўлиб кетдилар.\nТоғларга хитоб келди:\n— Мен Нуҳнинг кемасини тоғларда тургизгайман!\nҲамма тоғлар бош кўтардилар, зора кема бизда тургай, дея. Жудий тоғи ҳамма тоғлардан паст эди. У ҳокисорлик Билан “Менга бук аромат қайдан ҳам тегишли бўлсин”, дея ўзини паст тутди. Оллоҳ таоло уни иҳтиёр этди, кема унда турмоқ учун пастлай бошлади.\n— ер юзида қанча миқдорда сув қолди, ернинг қанча миқдори очилди? Бунинг ҳабарини менга ким келтиради? – деди Нуҳ алайҳиссалом.\n— Мен борайин, – деди қорақарға.\n— Унга Ким кафиллик бергай? – деди Нуҳ.\nЭркак товуқ кафил бўлди, Қарға йўлга тушди. Кўрсаки, ернинг бетида ўликлар кўп экан, уни емакка андармон бўлиб, кеч қолди. Ҳўроз вақт бўлганини Қарғага билдирмоқ учун кеманинг томига чиқиб, қанот қоқиб чорлай бошлади. Қарға эса келавермади. Нуҳ алайҳиссалом Ҳўрозни ушлаб қолди. Шу боис товуқлар учмайдиган бўлиб қолдилар, одамлар Билан бирга қолдилар. Айтадиларки, кафолатнинг боши маломатдир, ўртаси ўкинчдир, охири эса товондир. Ким ишонмаса, синаб кўрсин. Нуҳ алайҳиссалом Қарғани дуо қилди, Оллоҳ таоло уни ижобат қилди. Қарғанинг умри қаттиқ машаққатда, ҳавотирда охир бўлар, чунки у йўлдан қайтмишда ўнгу сўлга боққани учун.\nНуҳ алайҳиссалм кабутарни жўнатди:\n— Тезда ҳабар келтиргил! – деди\nЙўлга тушди. Бориб кўрса, ер кўринди, у сойга қўнганда оёғи балчиқ бўлди. Шу заҳотиёқ қайтиб келиб, оёғидаги балчиқни кўрсатди.\nЎша балчиқ оёғида тукларга айланди. Шу боис оёғи тукликлар унинг наслидан бўлар. Яна бир ривоятда, Кабутар суви қуриган жойга қўнганда сув сассиқ бўлгани учун, оёғи қизил бўлди, дерлар.\nКабутар қайтишда зайтун дарахтининг япроғини тумшуғига олиб келиб, Нуҳга кўргазгач, пайғамбар уни эзгу дуо қилди:\n— Одамлар сенга меҳрибон бўлиб, уйларидан жой берсинлар!\n— Яна бир илтимосим бор, – деди Кабутар. Нуҳ дуо қилди, Оллоҳ таоло ижобат этди.\n(Оят) “Эй Нуҳ, биз томондан бўлган саломатлик ила туш!” деган фармон бўлди. Нуҳ қирқ эр ва қирқ Хотин билан кемадан тушди ва Шом вилоятида денгиз бўйида бир қишлоқ қурдилар. Уни “Қарят ул-самонина” деб атадилар. Олти ой сув ичда турганларида шамол келмаганди. Тўсатдан шамол келдики, бу уларга ёқмади, касал бўлдилар. Оқибатлда ҳаммалари ўлиб, етти кишигана қолдилар. Нуҳнинг ўзи уч ўғли ва уч келинидан бошқа бирор киши қолмади. Бугун келиб одамларнинг ёвузлари, яхшилари, мўминлари, кофирлари – ҳаммаси Нуҳнингф арзандларидан бўлар. Ката ўғлини Сом, ўртанчасини Ҳом, учинчисини Ёфас дер эдилар.\nБир куни Нуҳ ухлаётганди, шамол келиб этагини кўтарди. Шунда унинг уят жойи очилиб қолди. Уни кўрган Ҳом кулди, Сом эса уни маломат қилди, Ёфас келиб тўни Билан ёпиб қўйди. Оллоҳ таоло бу шимликнинг ёмонлиги туфайли Ҳомнинг пуштикамаридаги уруғларини қора қилди. Уялганидан хотининг қўлидан тутиб, денгиз қирғоғида қамишдан уй қилиб, яшай бошлади. Шундай қилиб, ҳиндулар, ҳабашлар, зангилар – ҳаммаси унинг уруғидан бўлдилар.\nАраблар ва Ажамларнинг отаси Сом бўлди. Ҳомни Ҳиндистонга (ҳиндулар юрти демоқчи), Сомни араб ва ажам вилоятларигат жўнатди. Ёфас эса Туркистон вилоятларига келди. Ҳамма туркий халқлар унинг уруғидан тарқалди. Шу боисдан турклар азиз ва мукарра мбўлдилар. Бу сўзлар Абу Ишоқ Нишопурий жам қилган “Қиссаси ал-анбиё”да битилгандир. Бошқа оламларнинг айтишларича, Яъжун ва Маъжун ҳам Ёфас уруғидан чиқар. Каъб ривоятига кўра, Одамато ухлаётган чоғда туш кўради. Нутфа ерга томиб, тупроққа қоришади. Оллоҳ таоло ундан Яъжун ва Маъжуни яратди. Шу боис бизларга ота тарафдан боғланиб, қариндош бўлар. Ҳавво она тарафдан боғланмас, ўгай бўларлар. Абдуллоҳ ибн Аббос (Оллоҳ ундан рози бўлсин): “Одам фарзандлари ўн ҳиссадир, унинг тўққиз ҳиссаси Яъжун ва Маъжун, бир ҳиссаси жамики одамлардир”, деган.\nҲИКОЯТ. Нуҳнинг бир қизи бор эди. Бир одам сўради, бермоқчи бўлди. Яан биров сўраб келганди, унга ҳам бермоқни иҳтиёр қилди. Тағин биров сўради, унга ҳам беришга рози бўлди. Тўртинчи биров ҳам сўраб келди, уни ҳам кўнгли тилади. Ҳаммалри қизни олиб кетгани бир вақтда келиб қолдилар, шунда Нуҳ алайҳиссалом қайғуга ботди. Уйида бир қанжиқ ити ва урғочи эшаги бор эди. Оллоҳнинг қудрати Билан иккаласи ҳам қизларга айландилар. Парвардигор жаннатдан бир ҳурни чиқарди. Уларнинг ҳаммалри бир хил суратлик Эдики, у ўз қизи қайсилигини ҳам таний олмай қолди.\nОрадан бир қанча вақт ўтиб, у қизларини кўргани келди.\n— Жуфтинг билан қандай яшаяпсизлар? – деди бир куёвига.\n— Яхши яшаяпмиз, аммо бир айби бор – ҳеч нарса емас ва ичмас, – деди куёви. Нуҳ билдики бу ҳур экан.\n— Жуфтинг Билан қандайсизлар? – деди иккинчи куёви олдига келиб.\n— Қанжиққа ўхшаб кетаркан, – деди куёви. Билдики буи т экан.\n— Жуфтинг Билан муросаларинг қалай? – деб сўради учинчи куёвидан.\n— Ейди,ичади, эшакдай чўзилб ётгани ётган, – деди куёви. У билдиик бу эшак экан.\n— Жуфтинг Билан қандай яшарсизлар? – сўради тўртинчи куёвидан.\n— Мен ундан беҳад ҳурсандман, у пайғамбарзодалардан экан, – деди куёви. Нуҳ алайҳиссалом у ўзининг қизи эканлигини билди ва олиб борган ҳодясини унга совға қилди.\nҲабарда келарки, Нуҳнинг умри охирлаб қолгач, бир куни Жаброил алайҳиссалом келди ва унга:\n— Эй Нуҳ, пайғамбарлар ичида сенинг умринг узунроқ бўлди. Дунёни қандай тасаввур этдинг?\n— Дунёни икки эшикли саройдек билдим. Бир эшикдан кириб, иккинчисидан чиқарман, – деди Нуҳ.\nАйтишларича, Нуҳга юз ёшларида пайғамбарлик келди. Эллик йили кам минг йили одамларни даъват қилди. Тўфондан кейин уч юз эллик йил яшади. Яна айтадиларки, Одаматодан тўфонга қадар икки минг икки юз йил вақт ўтганди. Шундан кейин Нуҳ вафот этди. Одамлар уч юз йил Нуҳнинг ҳариатига амал қилдилар. Сўнгра ҳаммалари кофир бўлдилар, шариатни баён қилгувчи қолмади. Уч юз йилдан кейин одамларга Ҳуд пайғамбари юборилди.


Архитектор Елена Гонсалес урбанистика бўйича маҳорат дарсини ўтказади - Anhor\nAnhor Все посты Архитектор Елена Гонсалес урбанистика бўйича маҳорат дарсини ўтказади\nКелинглар, архитектуура ва урбанистика ҳақида фуқароларни жалб қилган ҳолда сўзлашамиз! Жонажон шаҳримизни қандай қилиб янада кўркамроқ қилишни ўзимиздан бошқа ким ҳам биларди.\nОнлайн-маҳорат дарсида МАРМ – Москва архитектура мактабининг архитектори, куратори ва лаборатория раҳбари Елена Гонсалес оптимал ва яшашга қодир қарорларни қабул қилиш мақсадида ҳудудларни шакллантириш ҳақида гапириб беради.\nЖамоатчилик сўрови билан қандай ишлаш керак? Ҳамиштирок этувчи лойиҳалаштиришда қандай тўсиқлар бор?\nМаҳорат дарси ўз шаҳрини севадиганлар, ундаги муҳитни ривожлантиришни ва ажойиб жамоат ҳудудини яратишни истайдиганлар учун қизиқарли бўлади.\nМаҳорат дарсига ҳавола бўйича қўшилинг ва спикерга саволларингизни беринг!


Тиббий тукимачилик матоларини ювиш\nЖаррохлик асбобларини парвариш килиш ва Биотиббиёт марказимиз\nGrand Cross Medical(GCM) Узбекистондаги тиббий хизматларнинг сифатини оширишга каратилган ва мамлакатда иммунитетни бошкариш сохасида, согликни саклаш сохасида, стерилизация сохасида катта ютикларга эришишда давом этмокда.\nБиз ташкил этган стерилизация марказимиз Марказий Осиёда кулланма сифатида каралиши мумкин. Дунёнинг етакчи бренд махсулотлари билан тузилган, бизнинг марказимизда маслахатчиларимиз, дезинфекция ва стерилизация буйича ихтисослашган сертификатланган ходимлар сифатли хизмат курсатади. Мамлакатимизни согликни саклаш ва инфекцияга боглик булган харажат муаммоларни согликни саклаш тизимига курсатадиган сифатли хизматларимиз ёрдамида камайтирамиз.\nБизнинг стерилизация марказимиз барча амалдаги стерилизация стандартларига мувофик ишлаб чикилган ва тузилган. Амалдаги барча ускуналар ва сарф материаллари юкори стандартларга эга. Барча ходимлар ишга кабул килинаётганда, йуналтириш ва техник тайёргарликдан утадилар ва барча ишлар автоматик тизим сифатида бошкарилади.\nНима учун GCM\nКасалхоналарда жаррохлик ва бошка тиббий хизматларнинг энг мухим омили инфекцияни назорат килишдир ва муваффакиятли стерилизация жараёни инфекцияни назорат килишнинг асосий нуктасидир. Бугунги кунда жаррохлик, интенсив терапия булимларида ва бошка сохаларда ишлатиладиган ускуналар турлари ва куп ишлатиладиган сарф материаллар купайиб, тиббий хизмат кундан кунга ошиб бориши билан амалиётлар сони сезиларли даражада ошди.\nШу сабабли, муваффакиятли ва тез стерилизация килиш инфекцияни назорат килиш учун жуда мухимдир, шунингдек юкори технологик стерилизатор ёрдамида тез стерилизация килиш шифохоналарнинг самарадорлигини оширади. GCM ни юкори технологик ускуналари ва хизматларнинг сифати туфайли бир хил микдордаги жаррохий ускуналар билан купрок операцияларни таьминлайди.\nБундан ташкари тугри усул ва сифатли сарф материаллар билан ишлаш, стерилизация ускунасининг ишлаш муддатини оширади. Бу шифохоналарни катта харажатлардан тежайди.\nКуйдаги расимда нотугри ва эски технологиялар билан стерилизация килиш билан боглик муаммолар курсатилган.\nАлмазарский район Улица тахтапул 341а/Тошкент/Узбекистон\n+(998)95 193 00 15 info@grandcrossmedical.com\nCopyright © 2020 Grand Cross Medical


Ўзбекистон: андижонликларнинг газдан қарзи миллиардлаб сўмлар билан ўлчанади - Фарғона.Ру ахборот агентлиги\nЎзбекистон: андижонликларнинг газдан қарзи миллиардлаб сўмлар билан ўлчанади\n02.05.2007 23:17 msk\nАндижонликларнинг фойдаланилган табиий газдан қарзи бир неча миллардлаб сўмлар билан ўлчанади (1 доллар 1250 сўмга баробар). Ҳар бир маҳалла аҳолини газ билан таъминлаш билан шуғулланадиган “Андижонгазтаъминот” шаҳар корхонасидан ўртача 200 миллиондан 600 миллион сўмгача қарздор экани айтилади.\nЯқинда Андижон вилоят маъмурияти ташаббуси билан аҳолининг фойдаланилган табиий газдан қарзини камайтириш бўйича махсус гуруҳлар ташкил қилинди. Бу гуруҳлар таркибига шаҳар маъмурияти, маҳаллий ўз-ўзини бошқариш идоралари, шаҳар солиқ инспекцияси ва ҳуқуқ-тартибот идоралари вакиллари кирганлар. Улар аҳоли ўртасида коммунал хизматлар учун тўланмаган қарзларни узишга қаратилган тарғибот-ташвиқот, тушунтириш ишлари олиб бормоқдалар. Шунингдек, махсус гуруҳлар ўз фаолиятларига халақит берган, коммунал хизматлар учун тўловларни тўламаган ва йирик ўлчамда қарздор абонентларни табиий газ тармоғидан узиб қўймоқдалар.\nУшбу мавзудаги кўрсатув бокс бўйича жаҳон чемпиони Руслан Чагаев гўё ўз ҳамшаҳарларининг газдан қарзини тўлаб қўйгани тўғрисида Интернет нашрларда маълумотлар пайдо бўлган куни Андижон вилоят телеканалининг кечки янгиликлар дастурида намойиш қилинди.\nКўрсатувда бир қатор қарздорларнинг исми шарифлари тилга олинди. Маълум бўлишича, Иттифоқ маҳалласидан Ҳамидовлар оиласи табиий газ учун 840 минг сўм, Қодировлар оиласи 319 минг сўм, Абдумажид Солиев оиласи 379 минг сўм қарздор бўлиб қолган. Бундан ташқари, Иттифоқ ва Қизил ботир маҳаллаларида яшовчи баъзи оилалар ўзбошимчалик билан газ тармоғига уланиб олгани маълум қилинди.\nМаҳалла қўмитаси вакилининг маълум қилишича, унинг назорати остидаги маҳаллада тадбиркорлар ва фермер хўжаликлари раҳбарлари, яъни, ўзига тўқ одамлар яшайдилар. Махсус гуруҳлар олиб борган тушунтириш ишлари натижасида ўзига тўқ одамлар оғир иқтисодий шароит туфайли пул бера олмаётган истеъмолчиларнинг қарзларини тўлаб қўйишга розилик билдирганлар.\nТелекўрсатув бошловчисига кўра, Ўзбекистон Республикаси Вазирлар Маҳкамасининг шу йил бошида 2006 йил якунлари ва 2007 йилда ижтимоий-иқтисодий ривожланиш бўйича бўлиб ўтган мажлисида президент Ислом Каримов етти асосий йўналишни аниқлаб берган. Булардан бири – коммунал хўжаликларни ривожлантириш соҳасида ислоҳот юритиш масаласи эди.\nВилоят телеканали кўрсатувидан хулоса қилинадиган бўлса, Андижон “коммуналчи”лари, афтидан, тўловларни суд орқали ундираётган фарғоналик ҳамкасбларидан фарқли ўлароқ, вилоят маъмурияти қошида махсус гуруҳлар тузиш орқали ислоҳот юритмоқчи бўляптилар. Кўрсатув давомида кадр ортидаги овоз “Қарзинг бўлгунча, дардинг бўлсин. Қарзнинг ўзи бир дарддир. Дардни даволаб бўлади. Қарз эса кундан-кунга алангаланиб, ўчириш қийинлашиб бораверадиган бир оловдир”, дея доноларнинг пурмаъно сўзларидан иқтибос келтирди.\nГаз таъминоти корхонаси текширувчининг “Фарғона.Ру” АА мухбирига исмини ошкор қилмаслик шарти билан маълум қилишича, телекўрсатувда мисол тариқасида келтирилган бир неча юз минг сўмлик қарзлар кармони қаппайган, аммо уни очишга шошилмаётган бой-бадавлат одамларга тегишлидир. Жамғармаси бирданига ҳам коммунал хизматлар учун ҳақ тўлашга, ҳам тирикчилик ўтказишга етмайдиган тоифадаги одамларга эса, ростдан ҳам қийин. Бундай одамлар вилоят аҳолисининг кўпчилик қисмини ташкил қилади. Турмушнинг қашшоқлиги сабабли аҳоли коммунал хизматлар ҳақини ўз вақтида ҳақ тўлай олмяпти.\nСуҳбатдош фикрича, Руслан Чагаев андижонликларнинг табиий газдан қарзини тўлаб қўйгани тўғрисида “ўрдак”ни вилоят махсус хизматлари “учирган” бўлишлари мумкин.\n«Худди бой давлатлар қашшоқ давлатларнинг қарзини кечгани каби, аҳолини аянчли аҳволга солган ҳукумат ҳам қарзлардан кечса яхши бўларди. Халқ давлатни бой қилди, аммо ўзи камбағаллигича қолди». – дейди у.\nАндижон вилоят телеканали кўрсатув сўнгида аҳолининг коммунал хизматлардан қарзларини узиш мавзуси бундай буёғига ҳам дастурларда асосий ўринни эгаллаши тўғрисида маълум қилди. Чунки аҳолининг ҳукуматдан қарздор бўлиб қолишига йўл қўймаслик зарур, мабодо қарзлар пайдо бўлса, дарҳол тўлаб қўйиш керак.


Чеченистонда "Мемориал" ёпилди\nРоссиядаги “Мемориал” инсон ҳуқуқлари ташкилотининг Чеченистондаги бўлими ўз иш фаолиятини тўхтатди.\nТашкилот бу республикадаги фаоли Наталя Эстемирова ўғирлаб кетилгани ва ўлдирилганидан сўнг шундай қарорга келди.\n“Эхо Москвы” радиосининг “Мемориал” ташкилоти ижроя қўмитаси аъзоси Александр Черкесовга таяниб хабар қилишича, ташкилотнинг Чеченистондаги бўлими у ердаги бошқа ходимларнинг хавфсизлигини ўйлаб, ёпилган. Аммо бўлим қанча муддатга ёпилгани ҳақида ҳозирча гапирилмаяпти.\nҲуқуқ фаоллари Эстемированинг ўлимида Чеченистон президенти Рамзан Қодировнинг махсус хизматларини айбламоқда. Шунингдек, улар Кремлни Қодировни қувватлаб, бу жиноятларнинг авж олишига йўл қўйиб бераётганликда ҳам айбламоқда.


Президент эскича тушунчада қолиб кетган раҳбарларни танқид қилди - Namanganliklar.uz\nПрезидент эскича тушунчада қолиб кетган раҳбарларни танқид қилди\nНаманган шаҳрида Ўзбекистон Республикаси Президенти Шавкат Мирзиёев раислигида вилоят ва туманлар ҳокимлари, соҳа ва тармоқлар раҳбарлари, жамоатчилик вакиллари, тадбиркорлар, ёшлар иштирокида йиғилиш бўлиб ўтмоқда.\n“Кейинги пайтларда анъанага айланганидек, бир-биримиз билан очиқча гаплашиб, муаммоларни маҳаллалардан бошлаб туманлар миқёсида ўртага ташласак, шу асосда бир йилга режа қилиб олсак, ўйлайманки, ушбу йиғилишимиздан кўзланган натижага эришамиз. Энг катта мақсад-муддаомиз – одамларни рози қилиш. Шу боис бугун вилоят фаоллари, ҳар бир туман мутасаддилари ўзларининг таклифларини бериши керак. Келгуси йилга қандай режалар қиламиз, қандай имкониятларимиз бор, бугун шуларни гаплашамиз”, деди Шавкат Мирзиёев.\nПрезидент Шавкат Мирзиёев жойларда ютуқлар борлигини, ўзгаришлар бўлаётганини, лекин булар ҳали кўзланган марраларга мос эмаслигини таъкидлади.\n“Тўғри гапни гапирган одам – ислоҳотларга хайрихоҳ. Аччиқ гаплардан тўғри хулосалар чиқариб йўлимизни топиб олишга ҳаракат қилсак, энг катта маррамиз шу бўлади”, деди Шавкат Мирзиёев.\nУчрашувда вилоятни ижтимоий-иқтисодий ривожлантириш, соҳа ва тармоқларда янги лойиҳаларни амалга ошириш, инвестицияларни жалб қилиш, камбағалликни қисқартириш юзасидан вазифалар белгиланди.\nАввалроқ, Наманган вилоятида янги Давлатобод тумани ташкил этилиши ҳақида хабар берган едик.\n2 781 Ko'rishlar\nЖССТ пандемиянинг иккинчи тўлқини ва унинг даҳшатли оқибатлари ҳақида огоҳлантирди


Тупроққалъа тумани Молия бўлими\nЖорий йилнинг январ-феврал ойларида “Оилавий тадбиркорликни ривожлантириш” дастурлари доирасида қонунчиликда тақиқланмаган йўналишлар бўйича 89 та кичик ва йирик лойиҳалар истиқболли деб баҳоланиб, уларга 2 млрд. 692.2 млн.сўмлик кредит маблағлари ажратилиши таъминланди ва 91 та янги иш ўрни яратилди.\n1.“Ҳар бир оила-тадбиркор”дастури доирасида 86 та лойиҳа учун 2 млрд. 609.2 млн.сўм ажратилди ва 88 та янги иш ўринлари яратилди.\nҚишлоқ хўжалиги маҳсулотлари етиштириш- чорвачилик йўналиши бўйича 20 та лойиха 607.2 млн.сўм, паррандачилик йўналиши бўйича 8 та лойиха 175 млн.сўм, иссиқхона ташкил этиш бўйича 2 та лойиха 63 млн.сўм, бошқа қишлоқ хўжалиги йўналиши бўйича 1 та лойиҳа 30 млн.сўм;\nТикувчилик- йўналиши бўйича 26 та лойиха 623.6 млн.сўм\nХизмат кўрсатиш ва сервис-йўналишлари бўйича 12 та лойиха 419 млн.сўм\nИшлаб чиқариш- йўналишлари бўйича 9 та лойиа 455.4 млн.сўм\n2.Фермер, деҳқон хўжаликлари ва томорқа ер эгаларини қўллаб-қувватлаш дастури доирасида 1 та лойиҳа учун 20 млн.сўм ажратилди ва 1 та янги иш ўрни яратилди.\n3.Ҳунармандчиликни ривожлантириш дастури доирасида 2 та лойиҳа учун 63 млн.сўм ажратилди ва 2 та янги иш ўрни яратилди.\n2021 йилнинг қолган даврида дастур ижросининг натижадорлигини таъминлаш ва бу орқали ҳудудларнинг ижтимоий-иқтисодий ривожланишини яхшилаш, янги иш ўринларини ташкил этиш билан боғлиқ чора-тадбирлар ишлаб чиқилди.\nТарқатиш: Mart 25, 2021 - Автор: Машарипов Фурқат


ЎзМУда 2017/2018 ўқув йили учун қабул давом этмоқда - Уч илдиз\nЎзМУда 2017/2018 ўқув йили учун қабул давом этмоқда\nby Тўлқин Эшбек · 18.06.2017\nШу муносабат билан ОАВ учун қуйидаги ПРЕСС-РЕЛИЗ тақдим этилади.\nҚарийб бир аср мобайнида республикамиздаги ўнлаб университет ва институтлар мана шу олий таълим муассасаси заминида пайдо бўлган. Жумладан, 2016 йил 13 майда ташкил топган Алишер Навоий номидаги Тошкент давлат ўзбек тили ва адабиёти университети ҳам ЎзМУнинг ўзбек филологияси факультети ва бошқа таълим муассасалари негизида вужудга келган.\nАйни пайтда Ўзбекистон Миллий университети таркибида Биология, Геология ва география, Журналистика, Ижтимоий фанлар, Иқтисодиёт, Кимё, Математика, Тарих, Физика, Хорижий филология каби 10 та факультет, 73 та кафедра ўз фаолиятларини давом эттирмоқда. Уларда 37 йўналишда бакалаврлар ва 63 йўналишда мутахассисликлар бўйича магистрлар тайёрланмоқда.\nЎзМУ ҳузуридаги педагог кадрларни қайта тайёрлаш ва уларнинг малакасини ошириш минтақавий маркази, қатор кафедралар қошида инновацион ҳамкорлик марказлари, ўқув-илмий комплекслар, 3 та академик лицей фаолияти йил сайин такомиллашиб бормоқда.\nЎтган йиллар мобайнида бу қутлуғ даргоҳдан 106 нафар академик етишиб чиққан бўлса, улардан 23 нафари Ўзбекистон Фанлар академияси президенти ва вице-президентлари лавозимларида фаолият кўрсатганлар. Олима аёллардан 120 дан ортиғи фан доктори ва профессор илмий унвонларига эга бўлганлар.\nАйни пайтда Ўзбекистон Миллий университетига 28 нафар академик, 200 га яқин фан доктори ва профессорлар, 400 га яқин фан номзоди ва доцентлар фаолият кўрсатишмоқда.\nАйни пайтда дунёнинг 35 та давлатидан 80 та хорижий олий таълим муассасалари ва илмий фондлари ЎзМУ ҳамкорлари ҳисобланади. АҚШ, Россия, Германия, Буюк Британия, Франция, Нидерландия, Чехия, Австрия, Польша, Япония, Жанубий Корея, Хитой каби давлатларнинг номдор олий таълим муассасалари билан талаба, магистрант, фалсафа докторлари алмашунуви бўйича дастурлар, ҳамкорликда илмий изланишлар олиб борилмоқда.\n2016-2017 ўқув йилида 9 та ана шундай хорижий олий таълим муассасалари билан янги меморандумлар имзоланди.\nХалқаро алоқаларнинг ривожланишида илмий-амалий анжуман, симпозиум ва семинарларда иштирок этиш муҳим аҳамият касб этади. Биргина 2016-2017 ўқув йилида ЎзМУ профессор-ўқитувчилари ва талабаларидан 120 нафари Япония, Россия, Буюк Британия, Германия, Ҳиндистон, Италия, Россия ва Малайзия каби давлатларда ўтказилган илмий-амалий анжуманларда иштирок этдилар.\nТалаба-ёшларимиз ривожланган давлатларнинг олий таълим муассасаларида таҳсил олишга қанчалик қизиқиш билан қарасалар, хорижликлик ёшлар ҳам Ўзбекистон Миллий университетида ўқишга шу қадар интиладилар. Бинобарин, ҳозирги кунда Хитой, Озарбайжон, Россия, Қозоғистон, Туркманистон, Саудия Арабистони каби давлатлардан келишган 20 га яқин ёшлар турли факультетларимизда таълим олмоқдалар. Улар сафига яқинда АҚШнинг Калифорния университетидан келишган яна 9 нафар талаба қўшилди.\nХорижлик ҳамкасбларимизнинг ЎзМУга бўлган қизиқишлари ва эътиборлари кам эмас. Ҳозирги кунда япониялик Катсухиро Накамура Физика факультетида, россиялик Шуҳрат Ходиев Математика факультетида, германиялик Вегмарсхаус Герт Рудигер ва Маргарет Марианна Бух Хорижий филология факультетининг немис филологияси ва франциялик Жонатан Леконте Француз филологияси кафедраларида талабаларимизга дунёвий билимлардан сабоқ бериб, илмий тадқиқотлар олиб бормоқдалар. Бундай илмий ва педагогик ҳамкорлар сони келгусида янада ортиши кутилмоқда.\nЎз навбатида ЎзМУ профессор-ўқитувчилардан бир гуруҳи нуфузли хориж университетларида ҳам маърузалар ўқиб келишаётир. Айни пайтда муҳтарама академигимиз Сайёра Рашидова Москва Давлат университетида, академик Азимбой Садуллаев Исроилнинг Холон Технология институтида, профессорлар Шавкат Аюпов АҚШнинг Калифорния университетида, Баҳодир Эрғозиев Россиянинг Ядро тадқиқотлар институтида, бош илмий ходим Бобомурод Аҳмедов Германиянинг Франкфурт университетида илмий ҳамкорликларни давом эттириш, бинобарин, хорижлик талабаларига сабоқ бериб келишга ҳозирлик кўришмоқда.\nМамлакатимизда “Карвонбоши университет” дея таърифлаган ана шундай улуғ даргоҳ – Ўзбекистон Миллий университетида таҳсил олиш кўплаб ёшларнинг орзусидир.\n2017/2018 ўқув йилида ЎзМУнинг бакалаврлар тайёрлаш бўйича 36 та таълим йўналишига жами 1395 нафар талаба ўқишга қабул қилиниши белгиланган. Улардан 399 нафари давлат грантлари ва 996 нафари тўлов-контракт асосида таҳсил оладилар.\nМагистратура босқичига 68 та таълим йўналиши бўйича 391 нафар талаба ўқишга қабул қилинади. Улардан 138 нафари давлат грантлари ва 253 нафари тўлов-контракт асосида таҳсил оладилар.\nБу йилдан эътиборан магистратура босқичига Лингвистика: француз тили, Лингвистика: немис тили, Фалсафа тарихи (йўналишлар бўйича), Сейсмология ва сейсмометрия, Социология (йўналишлар бўйича), Ижтимоий иш (соҳа ва фаолият турлари бўйича), Экология (тармоқлар ва соҳалар бўйича) каби 7 та янги йўналишга талабалар қабул қилиниши белгиланган.\nБу йил ҳужжатлар қабул қилишда абитуриентлар ҳамда уларнинг ота-оналари учун қулай шарт-шароитлар яратишга алоҳида эътибор қаратилди. Ҳужжатларни онлайн тарзида топшириш технологиясини ҳам татбиқ этилган. ЎзМУга келганларнинг интернетдан эркин фойдалана олиши учун “wi-fi” ҳудуди ташкил қилинган. Бу ҳужжат топширувчиларга катта қулайлик яратади.\nШу йил 15 июнь кунидан эътиборан ЎзМУда абитуриентларни қабул қилиш юксак савияда бошланди.\n(Мурожаатлар учун Ахборот хизматига — 227-15-42 ёки 90-9120963 рақамларига қўнғироқ қилишингиз мумкин)\nЎзМУда ўқишга қабул жараёнлари дастлабки кунларданоқ қизғин тус олмоқда. Абитуриентларда умид ва ишонч жуда юқори даражада, дейди Дониш домла.\nNext story Олий таълим муассасаларига қабул давом этмоқда\nPrevious story Ватанимиз тақдири ва келажаги йўлида янада ҳамжиҳат бўлиб, қатъият билан ҳаракат қилайлик


АҚШ Жаҳон Савдо Ташкилоти қоидаларини бузганликда айбланмоқда\n15:20 / 31.05.2016\nБразилия, Япония, ЕИ ва ЖСТнинг бошқа аъзолари, АҚШни ташкилотнинг мунозара қоидаларини қўпол равишда бузиш ва агрессив тутишликда айблашмоқда, деб хабар қиляпти Rambler News Service. Америка томонининг жанубий кореялик ҳакам Чан Сон Хвани янги муддатга тайинлашга рози бўлмагани ушбу баёнотга сабаб бўлган.\n31 май куни ушбу ҳакамнинг 4 йиллик муддати поёнига етади. Америкаликларнинг фикрича, Чан бир неча маротаба мавҳум қарорлар қабул қилган. АҚШ вакилларига кўра, «апелляция органи — академик институт эмас».\nБироқ, ушбу қарашга қарши бўлганларнинг ишонишича, масалага америкача ёндашув апелляцион органнинг муҳимлиги ва унинг мустақиллигига раҳна солиши, бу ўз навбатида ЖСТ мунозара тизимига салбий таъсир этиши мумкин.\nЯқин ойларда, ЖСТ судларида бир нечта муҳим ишлар кўриб чиқилади. Жумладан, Хитой мақоми масаласига ойдинлик киритиладию. У "бозор иқтисодиёти"га эга давлат сифатида эътироф этилса, антидемпинг тортишувларида Пекин имкониятларини кенгайтиради.\nХитой томони, ташкилотга аъзолигининг 15 йиллиги муносабати билан, шу йилнинг декабр ойида ушбу мақомни автоматик равишда олишига умид қилаётган бўлса, АҚШ томони бу мақомни фақатгина Апелляция органи тақдим эта олишини таъкидламоқда.


Ўзбекистон бир нечта иқтисодий майдонларда ўйнамоқда – эксперт\n06:08 03 Июн 2020\n18:42 10.08.2018 Ҳавола олиш\nИннокентий Адясов. Sputnik Ўзбекистон\nЎзбекистоннинг ташқи иқтисодий алоқаларни диверсификация қилиш истагини аниқ ва равшан тушуниш мумкин.\nТошкент ва Хитой\n2017 йил якуний ҳолатига кўра, Хитойнинг Ўзбекистон иқтисодиётига киритган инвестициялари миқдори 7,6 млрд долларни ташкил қилди. Дастлабки маълумотга қараганда, 2018 йилда бу рақамга Жанубий Корея ҳам яқинлашиб қолади.\nЎзбекистоннинг энг йирик савдо ҳамкорлари Россия ва Хитой бўлди\nРасмий Пекин ва Тошкент ўз муносабатларини "булутсиз" деб атамоқда. Муҳим деталлар: бутун дунёда Хитой билан иқтисодий алоқалар жуда кучли характерга эга: Пекин ҳар доим ва ҳар ерда ишлаб чиқарган маҳсулотлари ва технологияларини сотган жойда ўзинг молиявий маблағларини киритади.\nБундай тажриба ўзбек иқтисодиётининг ривожланишига ёрдам бермайди. Истиқболда эса давлатни Хитойнинг хом ашё қўшимчасига айлантириб қўяди. Тошкент ҳам албатта Хитойнинг монополиясидан қандай қочиш кераклигини ўйламоқда.\nТошкент ва Евроосиё иқтисодий иттифоқи\nТабиийки, Евроосиё иқтисодий иттифоқи билан муносабатларга катта эътибор қаратилмоқда. Ўзбекистоннинг йирик иқтисодий шериклари қаторига Россия ва Қозоғистон киради.\nТошкентнинг стратегик мақсади тушунарли – бу Евроосиё иқтисодий иттифоқи бозорида ўзбек маҳсулотларининг божсиз киришига эришиш.\nШуни айтиб ўтиш жоизки, Тошкент яқин вақтларгача қаттик протекционизм позициясида турган ва барча чоралар билан ўзининг бозорини учинчи давлатлар, шу жумладан, МДҲ давлатлари экспортидан ҳимоя қилиб келган. Россия маҳсулотлари ҳам жиддий импорт божларига тушган.\nБироқ сўнгги вақтларда, Ўзбекистон қатор божхона чекловларини бекор қилди, бу эса, мисол учун, Россиядан қишлоқ хўжалиги техникаси етказиб бериш ҳажмининг сезиларли даражада кўпайишига олиб келди. "Росспецмаш" маълумотига кўра, ярим йилда бу кўрсаткич 7,6 бараварга ортди.\nЭнди Ўзбекистон Евроосиё иқтисодий иттифоқи билан эркин савдо зонасини тузмоқчи. Бироқ бу ғояга муносабат ноаниқ.\nҚозоғистон бунда эркин иқтисодий зона Ўзбекистон ҳудудидан Хитой товарларини реэкспорт қилиниши мумкинлигидан қўрқмоқда.\nБу бўйича Россия ва Беларусда саволлар бор. Бу уларнинг ўз автосаноатини ҳимоя қилиш билан боғлиқ. Ўзбекистонда йиғилган автомашиналар нафақат Россия Автоваз машиналарига балки Беларусда йиғилган Geely автомашиналарига ҳам бевосита рақобат қилиши мумкин.\nШунинг учун ягона эркин иқтисодий зонани ташкил қилиш масаласи ҳозирча ноаниқ муддатга қолдирилди.\nУмуман олганда, Ўзбекистон билан бўлган ҳолат Евроосиё иқтисодий иттифоқи билан бошқа собиқ совет давлатлари билан муаммоли алоқаларни тасвирлаш учун жуда яхши мисолдир.\nҲозир Евроосиё иқтисодий иттифоқи ўзининг келгусида кенгайиши ҳақида гап очмаяпти. Бироқ бу йил Молдовага Евроосиё Иттифоқи кузатувчи-давлати мақоми берилди. Лекин олдиндан айтиб ўтиш керакки, бундай мақом Низомда назарда тутилмаган ва бу қарор кўпроқ сиёсий хусусиятга эга.\nБундай имконият Ўзбекистон учун кўриб чиқиш мумкинми? Жуда қийин.\nШарқшунос: Марказий Осиё бирлиги ҳақидаги гаплар - афсона\nЎзбекистон иқтисодиёти Молдованикидан анча катта, Евроосиё иқтисодий иттифоқи ўз ички талабларини амалдаги Ўзбекистон қонунлари билан уйғунлаштириши анча қийин бўлади.\nЕвроосиё иқтисодий комиссияси келишувлар жараёнига ғарқ бўлиб қолиши мумкин.\nТошкент ва Афғонистон\nБироқ Ўзбекистон вақтни аниқ бой бермаяпти. Тошкент ва Қобул давлатлари ўртасида эркин савдо режимини яратиш, Афғонистон инвестицияларини Ўзбекистон иқтисодиётига жалб қилиш ва чегараолди ҳамкорлигини ривожлантириш имкониятини муҳокама қилишмоқда.\nЎзбекистонда амалга оширилаётган янги иқтисодий дастур доирасида Тошкент Афғонистонга бозор ва транзит ҳудуди сифатига қарамоқда.\nБу ерда иккита муоммо бор: Қобулнинг барча қарорлари у ёки бу тартибда Вашингтон билан келишилади, амалда айнан АҚШ бу эркин иқтисодий зона тақдирини ҳал қилади. Иккинчиси: НАТО кучлари давлатни тарк этгач, Афғонистоннинг иқтисодиёти тақдири қандай кечиши тушунарсиз. Хаос бошланиб, Ўзбекистон инвестициялари йўқолиб қолмасмикан?\nТошкент бу хатарларни яхши тушунадиган кўринади.\nТошкент ва Эрон\nЎзбекистон ва Эрон ўртасида эркин иқтисодий зона лойиҳаси ўзаро манфаатли бўлиши мумкин. Лекин бу ташаббус ҳақида расмий равишда эълон қилинмади.\nЭрон президенти август ойида Ўзбекистонга келади\nБу давлатлар бир-бирига нима билан қизиқ бўлиши мумкин?\nАҚШнинг янги санкцияларига тушган Эрон учун Осиё бозорларига ўтиш жуда муҳим. Теҳрон Марказий Осиё бозорларида бир пайтлар анча барқарор позицияларга эга бўлган. Бироқ охирги вақтларда сезиларли даражада бўшашиб қолди. Бу биринчи навбатда Хитойнинг иқтисодий фаолиги билан боғлиқ.\nТошкент учун Форс кўрфази бозорларига чиқиш муҳим бўлгандан кейин, Эрон билан ҳамкорлик қилмасдан буни амалга ошириш иложиси йўқ. Ўзбекистон – Туркманистон – Эрон – Ўман; Хитой – Қозоғистон – Ўзбекистон – Туркманистон – Эрон ҳамда Афғонистон транспорт йўлининг ривожланишида Эрон асосий давлат бўлиб қолмоқда.\nЭрон томони илгарироқ Хаф – Ҳирот темир йўли қурилиши якунига барча кучларни таклиф қилганлигини алоҳида урғу берганди. Ушбу темир йўл Мозори-Шариф-Ҳирот линияси давоми бўлиб, нарх камайиши ва етказиб бериш муддатлари қисқариши ҳисобига минтақа давлат ўртасида товар ташиш ҳажмини сезиларли даражада кўпайтиради.\nШунингдек, Тошкент ёқилғи-энергетика тармоғига Эрон инвестицияларини кутмоқда. Бу Россиянинг “Лукойл” корхонаси фаолиятига рақобат қилиши мумкин.\nҲар иккала томонда ўзаро қизиқиш бор. Бироқ бу лойиҳага тўсқинлик қилувчи объектив сабаблар ҳам мавжуд.\nБиринчида, Эроннинг ўзидаги иқтисодий вазият. Трамп маъмуриятининг Эрон ядровий дастури тўғрисидаги олти томонлама битимдан чиқиши мамлакатда иқтисодий инқирознинг янги тўлқинини келтириб чиқарди – маҳаллий валюта икки бараварга тушиб кетди. Озиқ-овқат маҳсулотлари кескин қимматлашди. Бу эса аҳолининг оммавий норозиликларига олиб келди.\nИккинчидан, Ўзбекистон ва Эронда умумий чегара йўқ. Алоқалар фақат Афғонистон ва Туркманистон орқали бўлиши мумкин. Ашхобод билан Тошкентда эса қатор келишмовчиликлар мавжуд.\nХусусан, сўнгги ойларда Тошкент Туркманистонда ўзбек жамияти муаммоларига эътиборни қаратди. Ўзбекистон телевидение орқали ушбу мамлакатдаги иқтисодий инқироз ҳақида бир нечта репортажлар намойиш қилди. Ашхобод протест келтирди.\nБироқ энг муҳими, Туркманистон Эрон билан умумий чегарага эга бўлган Марказий Осиёда ягона бўлган афзалликларни йўқотишни истамайди.\nШунинг учун яқин келажакда Ўзбекистон ва Эрон ўртасида эркин иқтисодий зонани яратиш ғояси амалга оширилиши даргумон.\nБироқ айнан шу ерда Евроосиё иқтисодий иттифоқи билан манфаатлар кесишувини топиш мумкин. Ушбу ташкилот эркин иқтисодий зона ташкил этиш бўйича Теҳрон билан бир неча марта музокалар ўтказди. Евроосиё иқтисодий иттифоқида Ўзбекистондан фарқли улароқ Арманистон орқали умумий ва денгиз бўйича Каспий орқали Эрон билан чегарага эга.


Душанбедаги боғ энди ўзбек шоири Алишер Навоий номида бўлади\nДушанбедаги “Ёшларнинг 50 йиллиги” боғи машҳур ўзбек шоири ва мутафаккири Алишер Навоий номида бўлади. Мамлакат президентининг матбуот хизмати таъкидлашича, янги парк Тожикистон ва Ўзбекистон халқлари дўстлигининг рамзига айланади.\nТР ҳукуматининг 5 март куни имзоланган тегишли фармойишига мувофиқ, пойтахт мэрига Душанбе халқ депутатларининг мажлисига Беҳзод кўчасида жойлашган “Ёшларнинг 50 йиллиги” паркини Алишер Навоий боғи деб қайта номлаш тўғрисида тақдимнома киритиш топшириғи берилган, Янги боғда Алишер Навоий ва унинг дўсти, тожик ёзувчиси Абдураҳмон Жомийнинг ҳайкалларини ўрнатиш ҳам топширилган.\nАйни пайтда, 6 март куни эрталаб, бир гуруҳ ўзбек тадбиркорлари «Made in Uzbekistan» саноат маҳсулотларининг савдо кўргазмасида иштирок этиш учун Душанбега келди. Кўргазма Ўзбекистон президенти Шавкат Мирзиёевнинг 9 мартга режалаштирилган давлат ташрифи доирасида бўлиб ўтади.\nЎзбек тадбиркори ва «Мараканд фуд продукт» компаниясининг вакили Фаррух Маҳмадқулов кўргазмада Ўзбекистон саноат компанияларининг 400 нафар вакиллари иштирок этишини айтди.


Афғонистон ва унга қўшни бўлган олти давлат наркотикларга қарши курашиш тўғрисидаги минтақавий шартномани имзоладилар.\nМазкур хужжат Берлин шаҳрида ўтаётган Афғонистонга ёрдам бериш бўйича халқаро анжуманда имзоланди. Анжуман сўнггида Афғонистон Ташқи ишлар вазири доктор Абдулло Абдулло наркотик балосига қарши биргаликдаги кураш самарасига ишонишини айтди.\n"Наркотик ишлаб чиқариш Афғонистоннинг кўп йиллик муаммоси. Гарчи ҳукуматимиз унга қарши барча зарурий чораларни кўраётган эса-да, Афғонистоннинг якка ўзи наркобизнесни жиловлашнинг уддасидан чиқа олмаслигини кўпчилик тушунади", - деди доктор Абдулло Абдулло.\nАфғонистон билан бирга Хитой, Эрон, Покистон, Тожикистон, Туркманистон ва Ўзбекистон давлатлари қўл қўйган шартнома наркотрафик худудларда чегара назоратини кучайтириш ва ўзаро ахборот алмашинувини йўлга қўйишни назарда тутади.\nБерлин анжумани чоғида АҚШ Афғонистонга қўшимча бир миллиард доллар ажратишини маълум қилди. Шундай қилиб Американинг Кобул ҳукуматига ёрдами миқдори 2 миллиард 200 миллион долларга етди.